Шаҳрисабзда уйи бузилганлар товон пули берилмаётганидан арзланмоқда\n10 май 2021, Тошкент вақти: 23:44\nШаҳрисабз шаҳрини ободонлаштириш дастури доирасида уйлари бузилган фуқаролар бир неча ойдан бери товон пули ололмаётганидан Озодликка арз қилди. Бузилган уйлари ўрнига даладан қуруқ ер берилган шаҳрисабзликлар пластик картага ўтказилган товон пулини нақд пулга айлантириш учун маблағнинг 10-12 фоизидан воз кечишга мажбур бўлаётганини айтмоқдалар. Шаҳрисабз туман ҳокимияти мулозими эса одамларга етарли миқдорда товон пули берилаётгани ва керакли ёрдам кўрсатилаётганини иддао қилди.\nОзодликка йўлланган мактубларда уйлари бузилиб, бошпанасиз қолган одамлар бир неча ойдан бери товон пулини ололмай қийналаётганларидан шикоят қилганлар.\n“Шаҳрисабзда уйи бузилиб, уйсиз қолганлар 7 ойдан буён пулларини ололмай, уй қуролмай туришипти. Ҳақларини талаб қилиб борган одамлар эса "бугун, эртага, индинга" деган ёлғон гапларга ишониб туришибди. Одамлар далада, кўчада яшашяпти. Уй қуришга пуллари йўқ, охири нима билан тугаркин - билмадим”, деб ёзади қашқадарёлик муштарий.\nШаҳрисабзлик Ботир Аҳмедов (хавфсизлик нуқтаи назаридан исми ўзгартирилдиган - таҳр.) Озодлик билан суҳбатда ўз уйини бузиш ишлари тугаётганига қарамай, ҳалигача товон пули ололмаганини айтди:\n- Салкам бир ой бўлди. Яшаётган уйимизнинг ярми бузилди. Энди далага кўчамиз. Кроватнинг устига гилам тўшаб яшаймиз. Бошқа иложимиз йўқ. Уйларни тўғридан-тўғри бузиб келяпти. Одамлар қараб турибди. Экскаваторлар бир чеккадан бузиб ташлаяпти, - дейди суҳбатдош.\nБотир Аҳмедов уйлари бузилган аҳолига товон пули пластик карталарга ўтказиб берилаётгани туфайли одамлар пулнинг бир қисмидан маҳрум бўлаётганини қўшимча қилди.\n- Пулни пластикка ташлаб беряпти. Уни банкдан ечиш учун 10-12 фоизидан воз кечишга тўғри келяпти, - дейди Ботир Аҳмедов.\nСуҳбатдош иддаосича, Шаҳрисабз шаҳрида бузилган уйларнинг товон пули уйнинг ҳақиқий қийматидан анча паст баҳоланган.\n- Уйни баҳолаш маркази давлатга қарашли бўлган ташкилот-да. Халққа ён босмайди. Давлатга ён босади. Менинг уйимнинг нархи тахминим бўйича 150 миллион сўм эди. Булар салкам 90 миллион сўмга баҳолаб қўйибди. Дод-вой десак ҳам ҳеч қандай фойдаси йўқ, дейди Ботир Аҳмедов.\nШаҳрисабзда уйи бузилган Шавкат Қурбонов (хавфсизлик нуқтаи назаридан исми ўзгартирилдиган - таҳр.) Озодлик билан суҳбатда умр бўйи меҳнат қилиб қурган уйидан мосуво бўлиш қалбини ўртаётганини, яна шундай уй қура олиши эҳтимолдан анча узоқ эканлигини таъкидлади:\n- Бир умр орзу-ҳавас билан уйимни қурган эдим. Ҳамма томонлама яхши эди. Ичида ҳамма қулайликлар бор эди. Бу ёғига бизга ажратилган ерга ғиштдан уй солишга ҳаракат қиламиз. Ҳозир фақат пойдеворни қуйдик. Усталар ғишт теришни энди бошлайди. Ҳали ёмғирга қолиб кетамизми, билмадим. Буниси Аллоҳга аён, - дейди Шавкат Қурбонов.\nАйни пайтда Шаҳрисабз ҳокимиятининг ўзини таништирмаган расмийси Озодликка уйлари бузилган одамларга товон пули вақтида берилаётгани ва ҳокимият томонидан барча керакли ёрдам кўрсатилаётганини таъкидлади.\n- Уйлари бузилаётган одамларнинг ҳаммасига ёрдам беряпмиз, пулини беряпмиз, техника билан ёрдам беряпмиз. Ҳаммасининг ёнида туриб, ҳимоя қилиб, қўлимиздан келганча ёрдам беряпмиз, ака, - деди ҳокимият расмийси.\nШаҳрисабзда ободонлаштириш дастури бўйича бузилаётган 100 га яқин уйнинг товон пулидан норози эгаларини милиция ходимлари босим ўтказиб, уйлари бузилишига розилик беришга мажбурлаётгани айтилади.


Дала ўртасидаги бино хаёлни бузди - Huquq.uz\nДала ўртасидаги бино хаёлни бузди\n10:30 - 14.07.2021\nУчқун (исмлар ўзгартирилган) тадбиркорлигини кенгайтириш мақсадида ер олиш ҳаракатида эди. Бир куни ўз ишлари билан бошқа маҳаллада юрганида дала ўртасида қурилган биноларга кўзи тушиб, машинасини тўхтатди. Ўтган-кетган одамлардан бино кимники эканини суриштирди. Унга бинолар молхона экани, ер Ботир фермерга тегишли эканини айтишди.\nУчқун қизиқиб, фермернинг ўғли Зафарни излаб топди. Ўзини таништириб, молхона қуриш учун ер излаётганини айтди. Икки-уч кундан кейин телефонлашишга келишишди. Учқун бир-икки кундан кейин яна телефон қилди. Зафар қишлоғидаги тўйхонага келишини айтиб, манзилни тушунтирди. Учқун келгач, ота билан танишди. Асосий масалага ўтилгач, Ботир:\n– 1,2 гектар бўш ер қолган, 1,05 гектари сотилган, – деди.\n– Шу ерни оламан, қанча дейсиз? – сўради Учқун.\n– 18000 доллар бўлади. Ерни фермер хўжалиги балансидан ҳокимият захирасига қайтарамиз. Кейин сизга ҳужжатлаштирилади. Агар олмоқчи бўлсангиз ўйлаб кўринг.\n– Ерни қачон кўрсатиб, ўлчаб берасиз?\n– Мен яна ўйлаб кўрай, икки-уч кундан кейин хабарлашинг.\nУчқун суҳбатни телефонига ёзиб олди. Бир неча кундан кейин хабарлашиб, фермер хўжалиги ерларига борди. Зафар ғалла экилган майдонни кўрсатиб, шу ер сотилишини айтди. Савдолашиб, 1,2 гектар ерни 14000 долларга келишишди. Учқун ернинг ҳужжатларини қандай расмийлаштиришни сўраганда:\n– Отам ерни туман захирасига қайтариш тўғрисида ариза ёзиб беради, қолган ҳужжатларни ўзингиз қилиб оласиз. Ер сотиш мумкин эмас, шунинг учун 14000 доллар қарз олдим деб тилхат ёзиб беради, – деди.\nБу гапларни ҳам ёзиб олгач, Учқун телефондаги суҳбатларни дискка кўчириб, тегишли идорага мурожаат қилди. Учқуннинг аризаси юзасидан тадбир уюштирилди.\nБотир ва ўғли ноқонуний равишда фермер хўжалигининг 1,2 гектар ерини 14000 долларга келишиб, ўзаро ҳисоб-китоб қилаётган пайтда ашёвий далиллар билан ушланди.\nКейин тергов бошланди. Барча ҳолатларга ойдинлик киритилди. Суд ҳукми билан Зафарга 110 250 000 сўм жарима жазоси тайинланди. Ботирга 98 000 000 сўм жарима солинди ва ундирилди.


Оқдарё деҳқон бозори олдидан велосипед ўғирлаб кетган шахс ушланди - zarnews.uz\n4 ноябрь куни Оқдарё туман ИИБга туманнинг Наврўз МФЙда яшовчи, Т. ариза билан мурожаат қилган.\nУ ўз аризасида 2020 йил 02 ноябрь куни туманнинг Лойиш шаҳарчасида жойлашган “Оқдарё деҳқон бозори” кириш дарвозаси олдида қаровсиз қолдирган бозор баҳоси 1.000.000 сўмлик “Урал-28” русумли велосипедини номаълум шахс ўғирлаб кетганлигини, ушбу номаълум шахсга нисбатан қонуний чора кўришни сўраган.\nОлиб борилган тезкор-қидирув ҳаракатлари натижасига кўра, мазкур жиноят Оқдарё тумани Узунқишлоқ маҳалласида яшовчи, 1983 йилда туғилган Р. томонидан содир қилинганлиги аниқланиб, ўғирланган “Урал-28” русумли велосипед тегишли тартибда далилий ашё сифатида ҳужжатлаштириб олинган.\nСамарқанд вилояти ИИБ матбуот хизмати хабарига кўра, мазкур ҳолат юзасидан туман ИИБ ҳузуридаги тергов бўлими томонидан Жиноят кодексининг 169-моддаси 1-қисми билан жиноят иши қўзғатилиб, тергов ҳаракатлари олиб борилмоқда.\nТеглар: Оқдарё ўғирлик велосипед Оқдарё тумани


Биз қайси қавмданмиз? - Hidoyat.uz\nБиз қайси қавмданмиз?\nАсосий саҳифа Мақолалар Биз қайси қавмданмиз?\nЧоп этилди Noyabr 18, 2020 Биз қайси қавмданмиз?da fikr bildirishni o'chirish\nБугунгидай ташвишли дамларда қўлини дуога очиб, бошқа дамларда Аллоҳдан бехабар каби яшайдиганлар ҳақида Қуръони каримда бундай дейилади: “Инсонга зарар етганда, ётган ҳолда ё ўтириб ёки тик туриб ҳам Бизга илтижо қилади. Ундан зарарини кетказганимизда эса, гўё етган зараридан Бизга дуо қилмагандек кетаверади. Мана шу тарзда исрофчи (тажовузкор)ларга ўз қилмишлари зийнатли (чиройли) қилиб қўйилди” (Юнус сураси, 12-оят).\nБу инсон зотининг одатий ҳаёт тарзига берилган ҳақиқий баҳодир. Одам соғлиги жойида, аҳволи мўътадил пайтда ҳаётнинг оқимида индамай оқиб кетаверади. Гуноҳ, хато ишлар қилади, белгиланган ҳадлардан ошади. Аллоҳ муҳофазасига олган, марҳамат кўрсатган маънан уйғоқ кишилардан бошқалар куч-қуввати жойида пайти яқин келажакда ожиз, муҳтож бўлиб қолишини ўйлаб ҳам кўрмайди. Айниқса, тўқлик кўп нарсани унуттиради. Ўзини бой санаш кишини йўлдан оздиради. Кутилмаганда эса ўзини қамраб олган бало сабабли бўйни эгик, қадди букик бечорага айланади. Бундай офатдан қутулиш учун Аллоҳга ёлвора бошлайди. Қачонки бошидан бало аритилса, яна ортига боқмай, хулоса қилмай, борар йўли қаерга элтишини билмай кетаверади. Тағин эски ҳаёт тарзини давом эттиради.\nИстаганини истаган пайтида қилишга қодир бўлган Аллоҳ инсонни синаш учун ҳаёт ва ўлимни яратган. Ҳаётнинг бир имтиҳон эканини доимо эсда сақлаш лозим. Дуойим ижобат бўлсин деган киши буни ҳеч унутмаслиги керак. Зеро, дуо фақат эҳтиёжларимиз ечими учун илтижо эмас, балки шайтон билан мужодалада имонимизни ҳимоя қилиш, фақат Аллоҳдан мадад сўраш лозимлигини англаб етишимиз ҳамдир.\nАслида биз доим ягона дўст – Аллоҳга суянишга муҳтожмиз. У Зот эса бизнинг дуо ва шукримизга муҳтож эмас. Аллоҳ ҳар қандай эҳтиёждан покдир. Биз қуллар эса ҳар нафасда Унинг марҳаматига муҳтожмиз. У биз бандаларини яхши кўради ва дуолар туфайли мақомимиз юксалиб, Ўзига яқин бўлишимизни истайди. Демак, биз қуллар нафсимизнинг туганмас ёмон орзуларига қарши чиқиб, яшашдан асл мақсад нима эканини идрок қила олишимиз керак.\nДуонинг асоси Аллоҳни эслаш, зикр қилишдир. Бизни яратиб, ўз ҳолимизга ташлаб қўймаган, яратилишдан муродимиз нелигини билдириб, ғафлатдан асраган Раббимизни ҳар дам хотирлаб, сўз ва амалимизда Уни васф этишимиз даркор.\nБу ўткинчи дунёда моддий мақсадларга етишдан бошқа ташвиши бўлмаган бечора инсон эса мавжудлигининг асл ғоясини унутгандир. Худди робот сингари нафсининг дастурларини бажариб, эришганда ҳам балки ҳеч қачон эҳтиёжи бўлмайдиган ашёларга эга бўлиш иштиёқи билан умрини беҳуда ўтказиб, Аллоҳни унутади. Бундай тақдирдан Ўзи асрасин. Энди имкон борида ўзимизга савол берайлик: Биз ҳозир қайси қавм, қайси тоифаданмиз?!\nДуо ҳақида нималарни биласиз?


17 октябр 2021, Тошкент вақти: 21:21\nАнгренлик ҳуқуқ фаоли Дмитрий Тихоновга иккинчи бор ҳужум қилинди.\nАнгренлик ҳуқуқ фаоли Дмитрий Тихонов айни пайтда юришга қийналаётганлигини, оёғи шишиб кетганлигини айтади:\n-Менга номаълум одам ҳужум қилди. У оёғимга арматура билан урди. Айнан қаеримга уришни мўлжаллаганини билмадиму, оёғимни тиззасидан пастига тегди. Урганидан сўнг, бир нима деди, кейин қочиб кетди. Айни пайтда уйдаман, кеча касалхонага бориб кўриниб келдим, - деди ангренлик ҳуқуқ фаоли Дмитрий Тихонов.\nДмитрийга ангренлик шифокорлар "шикастланган эзилган яра" дея ташхис қўйишган. Шифокорлар очиқ ярасини тиктиришни таклиф этишган.\nДмитрий Тихонов бу ҳужум бўйича маҳаллий ҳуқуқ-тартибот идораларига ариза топширмаган.\n- Шу йилнинг февралида ҳам менга ҳужум бўлганида мен милицияга мурожаат қилган эдим. Бир неча ой мени сўроқ қилишиб, айбдорларни топишмаган эди. Мен милицияга ишонмайман. Балки бу ишлар ортида уларнинг ўзи тургандир, - дея тахмин қилди ангренлик ҳуқуқ фаоли.\nТошкент вилоятининг Ангрен шаҳрида 37 ёшли Дмитрий ягона ҳуқуқ фаоли. У 1992 йилдан буён шу фаолият билан шуғулланиб келади. Ангрендаги милиция ходимларининг ноқонуний ҳаракатлари, шаҳардаги криминал вазият ҳақида Тихонов бир неча бор интернет сайтлар орқали маълумот тарқатган.\nШундан сўнг унга Ўзбекистондан чиқиш визаси шу пайтга қадар берилмаётир. Дмитрий Тихонов хозирда Тошкент вилояти ОВИР хизматини судга берган Дмитрий ОВИР рухсатномасини ололмаганидан сўнг 6 декабр куни Тошкентдаги Мустақиллик майдонига пикетга ҳам чиққан эди.\nОқибатида Дмитрий Тихонов ҳибсга олиниб, суд ҳукми билан 3миллион 481 минг 100 сўмлик жаримага тортилган эди.\nАйни пайтда Дмитрий Тихонов суднинг бу қарори бўйича шикоят аризаси ҳам топширган.\nДмитрий Ангрен милицияси томонидан ўзига нисабатан доимий тарзда дўқ-пўписалар бўлаётганини ҳам айтади.\nТошкентлик ҳуқуқ фаоли Владимир Хусаиновга кўра, ангренлик мансабдорлар ҳуқуқ фаолини ёқтирмайди.\n- Маҳаллий ҳукумат вакиллари билан унинг муносабатларимураккаброқ. У милиция терговчисининг жиноятларини фош этишда ёрдам берган. Айни пайтда ўша терговчи ҳибсда. Бундан ташқари, ангренлик бир қизалоқнинг ҳуқуқларини тиклашда ёрдам берди. Тилла ўғирлашлар бўйича ўзининг суриштирувларини олиб борган. Айтмоқчиманки, касбий фаолияти туфайли унинг Ангренда душманлари анчагина, - деди тошкентлик ҳуқуқ фаоли Владимир Хусаинов.


Швейцария элчиси: Хусусий секторни ҳукуматдан бутунлай озод қилиш керакHaqida.net\nHome Dunyo Швейцария элчиси: Хусусий секторни ҳукуматдан бутунлай озод қилиш керак\nШвейцария элчиси: Хусусий секторни ҳукуматдан бутунлай озод қилиш керак\nШвейцариянинг Ўзбекистондаги элчиси Оливье Шав Ўзбекистон Президенти томонидан олиб борилаётган изчил ислоҳотларни юқори баҳолади. Шунингдек, элчи хусусий секторлар фаолиятини ҳукуматнинг бошқа тармоқларидан эркин қилиш иқтисодиёт ривожига катта ҳисса қўшишини таъкидлаб ўтди. Оливье Шав бу ҳақида «Сув технологиялари ва сув хўжалиги – WATER-2017» халқаро кўргазмасида Kun.uz мухбири билан бўлган интервью вақтида маълум қилди.\n«Ҳозирги кунда бўлаётган ўзгаришлар мени ҳайратда қолдирмоқда. Шахсан мен ҳукумат томонидан амалга оширилаётган 2017-2021 йиллардаги Ҳаракатлар стратегияси инвестиция иқлимини тизимли яхшилашда ёрдам берувчи барча муҳим жиҳатларни қамраб олган. Хусусий сектор учун катта аҳамият касб этган аниқ йўналиш — бу юридик тизимнинг ривожланишини кузатмоқдаман. Бу соҳани ҳукуматнинг бошқа тармоқларидан бутунлай мустақил қилиш лозим. Мен учрашаётган корхона вакиллари ва сармоячилар айнан мана шундай таклифлар билан келишади», дейди Оливье Шав.\nШунингдек, Швейцария элчиси мамлакатларимиз ўртасидаги муносабатларга ҳам ўз муносабатини билдириб ўтди.\n«Биз Ўзбекистон билан жуда яхши дўстона алоқа ўрнатганмиз ва айнан Швейцария Ўзбекистон мустақил деб эълон қилинганидан бир ҳафта ўтгач, дипломатик алоқаларни ўрнатган давлатлардан бири ҳисобланади. Эндиликда бу ҳамкорлик турли соҳаларда ўз аксини топмоқда. Масалан, бизнинг хусусий секторимиз узоқ вақтдан бери Ўзбекистонга сармоя киритишни бошлаган. Ҳамкорлик яна икки жабҳада амалга оширилмоқда – биз Вашингтондаги Жаҳон банки ва Европа тараққиёт банкида бир гуруҳдамиз. Яъни, у ерда Швейцария ва Ўзбекистон битта сайлов гуруҳи таркибига киритилган. Шунингдек, мамлакатларимиз ўртасида жуда яхши конструктив сиёсий ҳамкорлик мавжуд. Умид қиламанки, ўзаро муносабатларимиз кундан-кунга яхшиланиб боради», дея қўшимча қилди элчи.\nАли Абдулланинг ўлими тафсилотлари маълум қилинди


Apple’нинг AirPods’лари қандай қилиб дунёдаги энг машҳур симсиз наушникка айланди? - Zamin.uz\n07:00 / 13.05.2020\nApple’нинг сўнгги йиллардаги энг яхши маҳсулотларидан бири — бу AirPods наушниклари. Apple Watch’дан фарқли ўлароқ, наушниклар тезда бозорни эгаллаган, деб хабар беради IXBT.\nAirPods нафақат улкан миқдорда сотилган (2019 йилда 35 миллион наушник 7,3 миллиард долларга сотилган), балки дунёдаги энг машҳур симсиз наушник ҳисобланади. Бундан ташқари, айнан AirPods симсиз наушникларга оммавий равишда тезкорлик билан ўтиш йўлида катализатор вазифасини ўтаган.\nАммо Apple аввал бошида шу каби муваффақиятни кутган эдими? Грег Жосвиак — Apple маҳсулотларининг маркетинги бўйича вице-президенти — AirPods наушникларининг бозорни эгаллаш жараёни ҳақида сўзлаб берди. Унинг айтишича, Apple бу каби улкан муваффақиятни кутмаган.\n«Бу худди ўрмон ёнғини каби эди — жуда тез тарқалди. Барчаси биз тасаввур қилганимиздан ҳам яхшироқ содир бўлди», — дейди Жосвиак.\nШу билан бирга, Жосвиакнинг таъкидлашича, Apple AirPods тақдим этилгунига қадар ўзининг симсиз наушниклари келажагини кўра билган. Apple симсиз наушниклар ҳақида iPhone ишлаб чиқарилганидан кейиноқ ўйлашни бошлаган.\n2009 йилда эса Apple Стэнфорд университети билан AirPods’нинг келажакдаги шакли ҳақида ҳамкорликни йўлга қўйган. Apple юзлаб қулоқларни сканердан ўтказиб, барчага тўғри келадиган дизайн йўлида «қулоқ харитаси»ни яратишни бошлаган. “Замин” янгиликларини “Facebook”да кузатиб боринг\nApple янги авлод симсиз қулоқчинларини намойиш этди


08:43 28 Май 2020\n20:25 08.01.2019 Ҳавола олиш\nУшбу кунларда БААда бўлиб ўтаётган Осиё Кубоги мусобақаларида Ўзбекистон терма жамоаси ҳам иштирок этмоқда. ЎФА хабарига кўра, Ўзбекистон футболчилари яхши жисмоний формада бўлиб – жуда кўп машғулот ўтказмоқда. Терма жамоанинг биринчи ўйини 9 январ куни Уммонга қарши бўлиб ўтади.\nЭслатиб ўтамиз, бу йилги Осиё кубогида 24та жамоа иштирок этмоқда. Мусобақалар БААнинг Дубай, Абу-Даби, Аль-Айне ва Шаржа шаҳарларида бўлиб ўтмоқда.


Покистоннинг Мўлтон ҳудудида юз берган портлаш оқибатида камида 40 киши ҳалок бўлди ва 100дан ортиқ одам жароҳат олди.\nҲодиса юз берган ҳудуд полиция ходимлари билан ўралган. Портлаш суннийлар собиқ етакчиси¸ бундан бир йил олдин ўлдирилган Азим Тариқни ëд олиш маросимида юз берди. Расмийларга кўра¸ портлаш шиалар томонидан амалга оширилган бўлиши мумкин.\nЭслатиб ўтамиз¸ ўтган ҳафтада Покистон шарқидаги шиалар масжиди олдида содир этилган портлаш оқибатида 19 киши ҳалок бўлган ва бир неча одам жароҳат олган эди.


Мушоҳада | Jahonnoma\nPosted on June 11, 2013 by Jahongir Muhammad\nЖаҳонгир МАМАТОВ׃ Демократиянинг олтин қоидалари ва камчиликлари\nФуқаролик жамиятининг асоси жамоaлар – ноҳукумат ташкилотлардир. Бу асос иқтидорнинг бошқарувдаги иштирокини озайтириб, халқнинг фаоллигини оширадиган омил.\nНоҳукумат ташкилотлар халқни сиёсий жиҳатдан ташкиллантиради, унинг барча жабҳалардаги фаоллигини оширади. Сайловларда иштирок этишдан бошлаб, ҳақ-ҳуқуқлар ҳимоясига қадар барча соҳаларда пайдо бўладиган муаммолар ечими учун йўл-йўриқ кўрсатади. Жамоа бўлган ҳолда адолат, ҳақ-ҳуқуқлар устиворлиги, келажак учун курашилади.\nБугунгача мавжуд демократияларда ноҳукумат ташкилотларнинг роли катта бўлди. Лекин вақт шуни кўрсатдики, бу хусусда ҳам жиддий муаммолар мавжуд. Ноҳукумат ташкилот бўлгани ҳолда ҳукумат идорасида рўйхатдан ўтиши нафақат мантиқсизлик, балки бу муассасаларни назорат қилишга йўл очди.\nЎзбекистон каби мамлакатларда ноҳукумат ташкилотлар агар режимга хизмат қилмаса ё рўйхатга олинмайди, ё рўйхатга олиниб, ҳукумат йўлига солинади.\nҲатто АҚШ каби очиқ жамиятда ҳам бу муаммо ўзлигини кўрсатди. Демократик партия иқтидорда экан, ҳукуматнинг бир тармоғи ҳисобланган Солиқ идораси мухолифатни қўлламоқда дея бир қанча ноҳукумат ташкилотларни сиқувга олган. Ўзбекистонда ноҳукумат ташкилотлар Адлия вазирлигидан рўйхатдан ўтсалар, АҚШда уларни асосан Солиқ идораси назорат этади. Агар ноҳукумат ташкилотлар фойда кўрадиган бизнес билан шуғулланмаса, уларга солиқлардан озод қилинганлик статуси берилади.\n2008-2012 йилларда АҚШда иқтидордаги ҳукуматни қўлламаган бир қанча ташкилотларга бундай статус атайлабдан берилмагани ўртага чиқди. Бу катта сиёсий жанжалга сабаб бўлди. Президент дарҳол Солиқ идораси раҳбарини ишдан бўшатди. Конгресс даражасида ҳамда жиноий тергов йўли билан текширувлар бошланиб кетди. Очиқ жамиятдагина ҳукуматнинг бундай суииъстемоли ўртага чиқади. Аммо ёпиқ, тоталитар тузумларда буни фош қилишнинг иложи бўлмайди.\nДарвоқе, “Ҳар қандай эркин муассасалар ҳам қаердадир қайдиятдан ёки рўйхатдан ўтган бўлишлари керак”, деган мантиқий гапни айтишингиз мумкин. Ана шу қайдиятдан ўтиш ибораси эркинликни бўғиш маъносига келиб қолмаслиги керак.\nМанимча, демократик жамиятларда битта марказий ноҳукумат ташкилоти бўлиши ва тузилган ҳар бир жамоа ўз мавжудияти ҳақида шу идорага маълумот юбориб қўйиши керак. Шу билан расмиятчилик битиши лозим. Бу идоранинг вазифаси назорат этиш эмас, балки қайдият маълумотига эгалик қилиш бўлиши шарт.\nБалки бундай идора ноҳукумат ташкилотлардан юбориладиган вакиллардан иборат ҳам бўлиши мумкин. Бугун БМТ қошида ноҳукумат ташкилотларнинг бирлашмаси мавжуд бўлгани каби Умумдунё ноҳукумат ташкилотлар марказини тузиш вақти ҳам келгандир. Бунда барча давлатлар ушбу марказ мавжудиятини қабул қиладилар ва ҳамма мамлакатларнинг яшовчилари ўзлари тузган ноҳукумат ташкилотларни мазкур халқаро марказдан қайдиятдан ўтказадилар. Бу ноҳукумат ташкилотдан нодавлат ташкилотга ўтиш бўлади. Бу албатта, битта таклиф холос. Гап шундаки, бугун ана шундай таклифларни кўпроқ ўртага отишимиз ва келажак учун замин ташлашимиз керак.\nМаълумки, технология асрига келиб, демократик жамиятларда эркин муассасалар қийин вазиятга тушдилар. Улар очиқ ташкилот бўлгани учун фаолиятларининг асосий қисми интернетга кўчди. Интернет эса ҳукумат ва компютер билимдонлари томонидан назорт қилинади.\nДемак, ноҳукумат ташкилотларни нафақат назорат қилиш, балки бошқариш механизми пайдо бўлди. Демократия ўрнатилган жамиятларда бу “тупик”дан чиқиш йўллари қидирилмас экан, мавжуд эркинликлар қадамба-қадам бой берилади ва бор-бора бутун дунё тоталитар режимлар йиғиндисига айланади.\nЗотан ҳозирнинг ўзидаёқ интернет, хусусан ижтимоий тармоқлар тоталитар-авторитар тузумларда ноҳукумат ташкилот тузишгина эмас, тузиш учун уринишнинг ҳам олдини олишда қуролга айланди.\nХуллас, бугун бирор-бир мамлакатнинг тузумига “ташҳис” қўйиш учун у ерда эркин муассасаларнинг бўлиб бўлмаганига, қандай фаолият кўрсатаётганига назар солишнинг ўзи етарлидир.\nЭркин ноҳукумат ташкилотлар бўлмаган жамиятларда ҳар қандай фаоллик бешигида ўлади ва умуминсоний эркинликлар эртакка айланади.\n« Ўзгармаган мавзулар Сатира: Нофизий Амриқо сафарида (1) »


“Лолахон, бу нимани англатади…? – euroasia.me\nPosted on 21.06.2021, 17:03 by Mastura Qo'ziboyeva\nЎзбек шоу-бизнесининг кўплаб вакиллари сингари хонанда Лола Йўлдошева ҳам оилавий таътилни қуёшли Дубайда ўтказишга қарор қилди. Бир кун олдин рассом мухлисларни яшил маё кийган янги сурати билан қувонтирди.\nТаътил хаёлларимга ўхшаш нарса шу. Менинг тахминларим ҳақиқат тўлқинлари билан тўқнашгунча! Одатда менинг 160000 та камоним кун ёруғини кўрмасдан, уйга хавфсиз тарзда қайтиб келади. Аммо, сиз кўриб турганингиздек, мен таслим бўлмаяпман. Ҳаммаси чиройли дам олиш кунлари, – хонанда расмга имзо чекди.\nАксарият мухлислар юлдузнинг қиёфасига қойил қолишди, аммо бу фотосуратни жуда очиқ деб ҳисоблаганлар ҳам бор эди.\n“Лолахон, бу нимани англатади? Сиз ундай эмас эдингиз. Бундай фотосуратларни телефонингизга қолдиринг, лекин одамларга намойиш қилманг «,» Шок. Бу ўзбек аёлларига мос келадими? «,» Энг ачинарлиси шундаки, 90% ўзбеклар буни қўллаб-қувватламоқда. Бундай одамларни Эвропага ҳайдаш керак ”,“ Шармандалик. Эҳтимол сиз болаларингизга худди шундай тарбия берасиз «,» Мен сизни жуда ҳурмат қилдим, илтимос, постни ўчириб ташланг «,» У ёшлигида камтарроқ эди “, деб ёзган Инстаграм-даги изоҳларда нафратланувчилар.\nКейинчалик, янги нашрда Лола Йўлдошева кўплаб танқидларга жавоб қайтарди. У ўзининг кенжа қизи Ойша билан видеони жойлаштирди, у қувонч билан қаламини силкитиб, дуч келган барча одамлар билан саломлашди.\nХайрли тонг. Ушбу хабар ҳақиқатан ҳам нур ва эзгулик нурига муҳтож бўлганлар учун. Охирги пост остида ҳамма ўзини имкон қадар кўрсатди … Ва бу ғазаб ва сафро биринчи навбатда сизга таъсир қилади, чунки бу менга этиб ҳам бўлмайди. Ахир руҳи соғлом одам, унинг руҳи ва фикрларида тартиб бор, ҳеч қачон бошқаларни ёмон нарсалар билан қораламайди ва уларга қўшилмайди. Сиз ўзингизга ғазабланяпсиз, сиз ўзингиз учун бу эркинликни беролмайсиз, турмуш ўртоғимни танқид қиласиз, фақат сиз ўзингизнинг эркак ёки аёлингизга шерик бўлмаганинг учун, ҳаёт учун лорд ва диктатор ўртасидаги муносабатларни ўзгартириш имконсиз бўлиб туюлади. шунинг учун бошқаларни нотўғри қарашларда айблаб, қалбдан юкни ташлаш осонроқ. Сизнинг сўзларингиздан сўнг, мен сизга фақат битта нарсани тилашни хоҳлайман, ҳеч бўлмаганда бир лаҳзага бу дунёга Ойшанинг кўзлари билан қарашга ҳаракат қилинг … Албатта, сиз буни қила олмайсиз, чунки бундан олдин сиз ўсишингиз керак узоқ вақт, лекин ҳали ҳам синаб кўришга арзийди. Мен айтмоқчи бўлган нарса шу\nОёқ кийим кўринишидаги уй


Бокс бўйича жаҳон чемпиони совриндори Бобобусмон Ботуров зоминлик ёшлар билан учрашди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Бокс бўйича жаҳон чемпиони совриндори Бобобусмон Ботуров зоминлик ёшлар билан учрашди\nБокс бўйича жаҳон чемпиони совриндори Бобобусмон Ботуров зоминлик ёшлар билан учрашди\n10 октябрь 2019 йил\nЎзбекистон Республикаси Миллий гвардияси томонидан Зомин туманидаги 60 – сонли ИДУМда ҳарбий хизматчилар ва ўқувчиларнинг учрашуви ташкил этилди.\nУшбу тадбир Ўзбекистон Республикаси Миллий Гвардияси Жиззах вилоят бошқармаси, Жиззах вилоят Қўриқлаш бошқармаси, Ўзбекистон ёшлар иттифоқи Жиззах вилоят Кенгаши, Зомин туман ХТБ хамкорлигида ўтказилди.\nТадбир меҳмони, спортнинг бокс тури бўйича жаҳон чемпиони Бобобусмон Батуров йиғилишда сўзга чиқиб, эришган ютуқлари, спортга, жисмоний маданиятни ривожлантиришга қаратилаётган эътибор ва бу имкониятлардан ёшлар унумли фойдаланиши лозимлиги хусусида гапирди.\nВилоятимизда Ўзбекистон Республикаси Миллий гвардия тасарруфида 4 та мактаб бўлиб, улардан бири мазкур умумтаълим даргоҳидир. Унда тахсил олаётган ёшлар умумтаълим фанлари билан биргаликда спорт билан ҳам мунтазам шуғулланишади. Шу кунги тадбирда энг намунали ва яхши натижаларга эришган ўқувчилар Ўзбекистон Республикаси Миллий Гвардия Жиззах вилоят бошқармаси томонидан фахрий ёрлиқ ва эсдалик совғалари билан тақдирландилар.\nТашкил этилганига эндигина 2 йил бўлган бўлсада Ўзбекистон Республикаси Миллий Гвардияси ходимлари аҳоли тинчлиги, жамоат тартиби ва хавфсизлигини таъминлаш борасида бир қанча ишларни амалга оширишди. Тадбир давомида инсонларнинг ҳаётини сақлаш, тинчликни таъминлаш учун ҳарбий хизматчиларнинг олиб бораётган жараёнлари акс этган ҳужжатли фильм намойиш этилди.\nШундан сўнг ҳарбий жанговор машиналар, махсус либослар ва қурол-аслаҳалар кўргазмаси бўлиб ўтди. Унда ўқувчилар нафақат кузатиш балки ўзлари ҳам ушбу қуроллардан фойдаланиб кўриш баробарида улар ҳақида тўлиқ маълумотга эга бўлдилар.\nМазкур умумтаълим мактабида ҳозирда 1119 нафар ўқувчилар тахсил олади. Ўзбекистон Республикаси Миллий гвардияси тасарруфидаги ушбу таълим даргоҳида 2 та махсус ҳарбий синф ташкил этилган бўлиб, тенгдошлари орасида энг илғор ва билимдон, жисмонан бақувват ўсмирлар 7-8-синфларда таҳсил олмоқда. Шу кунги тадбир давомида Ўзбекистон Республикаси Миллий гвардияси ўқувчилари Бобоусмон Батуров билан биргаликда маҳорат дарсини ўтишга муяссар бўлдилар.\nАкром Эрхонов - Жиззах вилояти Қўриқлаш бошқармаси\nМатбуот гурухи катта инспектори, катта сержант


Молиявий саломатлик - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nОхирги янгиланиш: 02.Апр.2021 4:50 PM\nБиз жисмонан бетоб бўлган вақтимиз бу ҳаётимизнинг барча жабҳаларида – иш, оила, хордиқ ва шахсий режаларда ўз аксини топади. Худди шундай, биз молиявий “бетоб” бўлиб қолганимизда ҳам ишонч билан келажакка режалар туза олмаймиз, ҳаётнинг барча қувончларидан баҳраманд бўлолмаймиз ва ўзимизни заиф ҳис этамиз.\nШундай қилиб молиявий саломатлик ўзи нима ва қандай қилиб уни керакли даражада тутиб туриш мумкин?\n– Аслини олиб қараганда молиявий саломатлик бу молиявий эҳтиёжларни қондира олиш ҳамда фавқулотда молиявий ҳолатларга тайёрлик даражасини ўлчайли. Масалан, сиз фавқулотда харажатлар юзага келганда ёки доимий ишингизни йўқотган тақдирингизда молиявий эҳтиёжларингизни қанча вақт мобайнида қоплай оласиз, ёки ҳар йили дам олишга бора оласизми?\nҚуйида молиявий соғлом ҳаёт тарзининг баъзи компонентлари келтирилган:\nМолиявий саломатлиги мустаҳкам инсонлар молиявий барқарорликка эга бўлишади, яъни, улар олдиндан ўз молиявий хавфсизлик ёстиқчасини шакллантириб қўйишган, мунтазам равишда оилавий бюджет юритиб боришади (сайтда ўқишингиз мумкин оилавий бюджет) ҳамда улар ҳар куни ўз пуллари тўғрисида қайғуришларига ҳожат йўқ.\nШу билан бирга улар кредитлари ва бошқа мажбуриятларига масъулият билан ёндашадилар. Ижобий кредит тарихи сизга лозим бўлган вақт қарз маблағларини олиш имконини беради. Бу сизга янги кредит карталарга ва бошқа турдаги қарзларга қулай шартлар ва фоизлар асосида эга бўлишингизга ёрдам беради.\nҚарз ҳисобига истеъмолни назорат қилиш жуда муҳим. Янги телевизор, гаджетлар ва бошқа буюмларни кредит асосида олавериш осон. Бироқ, сиз имкониятингиздан ташқари даражада қарзлар олишингиз ҳаёт тарзи инфляцияси белгиси ҳисобланади (даромадингиз ошгани сари молиявий аҳволингиз яхшиланмайди) ва қарзларни тўлашнинг ошиб борувчи спиралига олиб келиши ва бутун даромадингиз қарз қоплашга сарфланиши мумкин.\nИнсон ўзида жамғариш одатини шакллартириши муҳим аҳамиятга эга. Бу сизга ўзингизни молиявий ҳимояланган ҳис этишингизга ёрдам беради ва молиявий саломатликка эришишга ундайди. Зеро, сиз ўз даромадингизнинг маълум қисмини доимий равишда жамғариб бораётганингизни ва молиявий хавфсизлик ёстиқчаниз шаклланаётганлигини биласиз.\nМолиявий аҳволи барқарор бўлган уй хўжаликлари фавқулотда жамғармалар ҳамда муҳим молиявий мақсадлар учун узоқ муддатли жамғармаларга эга бўлишади. Агар сиз доимий иш жойига эга бўлсангиз фавқулотда ҳолатлар учун жамғармаларингиз харажатларингизни энг камида уч ойдан олти ойгача бўлган ҳажмини қоплай олиши лозим. Ўз-ўзини банд қилувчилар ва вақтинчалик шартнома асосида фаолият юритучилар эса олти ойдан ўн икки ойгача бўлган ҳажмини қопловчи жамғарма шакллантиришлари мақсадга мувофиқ.\nСуғурта – бу кутилмаган молиявий ҳолатлар учун заҳира режаси. Яхши суғурта хизматларисиз катта тиббий харажатлар, автомобил тўқнашувлари, ёнғин ва шунга ўхшаш ҳолатлар кўплаб оилаларни хонавайрон қилган бўлар эди. Суғурта компаниялари одатда соғликни суғурталаш, автомобил, уй-жой ва ҳаёт суғуртаси хизматларини таклиф этишади.\nАгарда сиз ўзингизни молиявий ноаниқлик ҳолатларини енгиб ўта оламан ҳамда молиявий мақсадларимга эришиш йўлидаман деб ҳисобласангиз, сиз молиявий соғлом инсонсиз.\nАгарда молиявий босим сизни қийин аҳволга солаётган бўлса ва сиз молиявий “иситма”ни ҳис этсангиз, асоратларни тузатишга – кўпроқ пул топиш йўлларини қидиришга шошилманг. Балки бунинг сабаби маблағ етишмаётганлигида эмас, балки юқорида келтириб ўтилан компонентлардан бирида бўлиши мумкин, масалан, нотўғри олиб борилаётган бюджет, режалаштирилмаган қарзлар, суғурта мавжуд эмаслиги ва ҳ.к.\nТўғри олиб бориладиган бюджет, жамғариш одати, қарзларга масъулият билан ёндашиш ва даромадни оширишга, хусусан пассив даромад манбаи шакллантиришга интилиш молиявий саломатлигимизни юқори даражага кўтаришга ёрдам беради.


Боғот ҳокими туманда қамал ҳолати эълон қилди. Ҳамма пахтада!\n23 сентябр 2020, Тошкент вақти: 20:37\nБоғот туманида (Хоразм) 15 сентябрдан бошлаб тумандаги барча шаҳарча ва қишлоқлар аҳолиси ҳамда корхоналарнинг барча ишчи-хизматчилари ҳоким буйруғи билан пахта теримига сафарбар қилинди.\nТумандаги учта йирик саноат корхонаси ва мактаблардан ташқари барча бюджет идораларига терим отрядлари ташкил қилиш буюрилди.\nБу ҳақда Боғот туманида ташкил қилинган терим отрядларидан бири раҳбари 36 яшар Ферузбек Матëқубов Озодликка маълум қилди.\nМатёқубовнинг айтишича¸ 19 сентябрь куни туман ҳокими Ойбек Холбоев тумандаги 300 га яқин фермер хўжалиги раҳбарлари¸ 12 худуддаги терим отрядлари учун масъуллар¸ бюджет идоралари раҳбарларини йиғиб мажлис ўтказган.\nБоғот туман ҳокими Ойбек Холбоев\nОзодлик суҳбатлашган, аммо хавфсизлигини таъминлашни ўйлаб, исми айтилишини истамаган фермер икки соат давом этган мажлис аудиосини Озодликка жўнатди.\nАудиодан туман ҳокиминики, деб тушуниладиган овоз эгаси ўта қўпол тарзда бюджет ташкилотлари, хусусан туман молия бўлими бошлиғини кам одамни пахта теримига сафарбар қилгани учун сенсираб ҳақорат қилгани эшитилади:\n- Йўқол бу ердан, қорангни кўрмай! Сенга ўхшаган минг молия бор. Менга пахта терадиган молия керак. Сени ишинг ҳал бўлди. Энди учириб юбораман сени. Учасан энди!\nАудиони Озодликка жўнатган фермернинг айтишича, бу гапларни ва шунга ўхшаш барча таҳдидларни айнан туман ҳокими Ойбек Холбоев айтган.\nМажлис мобайнида туман ҳокими пахта даласига 150 ўрнига 65 теримчи чиқарган “Ватанпарвар” ташкилоти раҳбарига ҳам таҳдидли дағдаға қилгани аудиоëзувда акс этган:\n- Сени олдин мақтагандим. Сен нима қулмисан? Қулни мақтасанг устинга хожатга чиқади дейишади. Нега ташкил қилган пахта отрядингда одам кам? Йўқол бу ердан!\nМажлисда қатнашган фермернинг Озодликка айтишича¸ туман ҳокими ўзидан катталарни ҳам сенсираб гапирган.\nТуман қуршаб олинди\nАудиоëзувда туман ҳокими Ойбек Холбоев мажлисда қатнашаëтган туман ИИБ вакилларига пахта терим даврида тумандан ҳеч ким чиқиб кетмаслигини таъминлашни талаб қилади:\n- Тумандан чиқиб кетадиган олтита йўл бор. Шу йўллардан дамасларда одамлар чиқиб кетиб турибди деган хабар келди. Терим вақтида ҳеч ким ҳеч ерга чиқмасин! Ҳамма пахтага сафарбар қилинсин! Олтита йўлга ҳам эрталабдан одам қўйинг. Милиса бўлсангиз сиз ҳам ишланг!\nИкки соатдан ошиқ аудиоëзувдан аëн бўлишича¸ ой охирига қадар Боғот туманида мутлақ пахта сафарбарлиги жорий қилинади:\n- Фақат элатда биров ўлса қисқа муддатга фотиҳага бориб келиш учун рухсат бераман. Тўй сабаб бўла олмайди. Пахтани териб¸ нормани топширган одам соат еттидан кейин тўй ëки бошқа жойга бора олади.\nИдоралар ëпиқ ҳамма пахтада\nБоғот туманида ташкил қилинган терим отряди раҳбари Ферузбек Матëқубовнинг айтишича¸ шу кунларда бутун туман бўйлаб мактаблардан ташқари барча бюджет ходимлари пахтага чиқарилгани боис ҳамма ташкилотларнинг эшигига қулф осилган:\n- Нима қилиб бўлсанг ҳам терим отрядида одам сонини таъминлайсан деган военний буйруқ бўлди. Гурландан мардикор олиб келиб, пул тўлаб, пахта тердириб қўйибмиз. Кеча мажлисда айтилди. Туманда 11 минг теримчи бор экан. Шунинг ярми четдан ëллангаан мардикор.\nМилисанинг ўрнига уй бекаси пахта термоқда\nОзодлик мухбири билан гаплашган туман молия ташкилоти ходими сафарбарлик кўламини тасвирлади\n- Маҳаллаларга режа қўйилди , ёрдам пули, бола пули оладиганлар маҳалланинг ҳисобидан чиқиши шарт. Ўзимнинг ўрнимга одам тутиб қўйибман. Бизнинг кампир, масалан, кунига 50 минг сўмга мелисаларни ўрнига чиқиб бошлади, бир икки қўшнилар билан, пахта пулиниям олади ўзини эплаб. Ўн кун учун олдиндан пул берадилар. Маҳалла раислари уйма-уй одамларни пахтага қувиб ëтибди.\nСуҳбатдош, шунингдек, ҳоким ўтказган мажлис ярим тунгача давом этаëтгани¸ уйига ярим тунда келиб, яна эрталаб соат 5-6 да терим отрядларини далага чиқаргани боис ¸ ҳам жисмонан¸ ҳам руҳан толиққанидан шикоят қилади:\n- Ҳар куни бошимиз мажлисбозликдан чиқмайди. Ëқмаса кетинглар¸ йўқол дейди, чидаб юрибмиз.\nВилоят ҳокимлиги Боғотдаги сафарбарликдан бехабарми?\nОзодлик Боғот туманидаги кечки мажлисдаги дағдаға ва туман миқëсидаги пахта сафарбарлиги борасида изоҳ сўраб вилоят ҳокимлиги қишлоқ хўжалиги бўлимига мурожаат қилди. Ўзини таништирмаган мулозим “туман ҳокимига бюджет ҳодимларига пахта тердир деган буйруқ берилмаган” дея гапни калта қилди. Шунингдек, мулозим мажлисбозликни камайтириш ҳақида туман ҳокимларига тавсия берилганини ҳам таъкидлади:\n- Ўтган йилнинг 25 августида Бош вазир Абдулла Ниғматович кечки мажлислар қилманг, деб топшириқ берган. Марҳамат орготделга мурожаат қилиб бу топшириқ ижросини текширишингиз мумкин.\nВилоят ҳокимлиги ташкилий бўлими билан боғлана олмадик.\nБоғот туман ҳокимлигида 20 сентябрь кечқурун пахта терими масаласида яна бир мажлис борлигини мажлисга чақирилган маҳаллий фермер хабар қилди.\nПахта-2019 мавсуми бошида ХМТ вакили ҳукуматни танқидга очиқ, деб мақтади\nАНДИЖОН – “Пахта экмайдиган Асака фермерларидан қўшни туманга теримчи жўнатиш талаб қилинмоқда”\nАНДИЖОН – “Ҳар бир маҳаллага 150 нафардан “кўнгилли” теримчи топиш юкланди”\nКасаба уюшмалари пахта теримида мажбурий меҳнатга йўл қўймасликдан огоҳлантирди\nҚувалик врачлар: COVID-19 марказида навбатчиликка турмаганларга ишдан бўшатиш билан таҳдид қилинмоқда\nСурхондарё: Цемент «темир йўлда ташилсин» деган буйруқ ортидан 200 ҳайдовчи ишсиз қолди


Коронавирус пандемиясига қарши курашда жиддий муаммо мавжуд. Рекорд вақт ичида бир неча турдаги вакцина ишлаб чиқилган бўлса-да, бу вакциналар аксарияти дунёнинг маълум чекланган қисмидагина қўлланмоқда.\nКоронавирусга қарши вакциналар АҚШ, Буюк Британия, Европа, Хитой, Россия ҳамда Ҳиндистонда ишлаб чиқилди ва асосан ушбу мамлакатларда қўллана бошлади. Ушбу давлатлар нафақат вакцина ишлаб чиқди, балки ишлаб чиқарилганларининг катта қисмини сотиб ҳам олди. Бу эса паст ва ўрта даромадли мамлакатларга етказиладиган вакциналар миқдорининг пасайишига сабаб бўлмоқда.\nБаъзи ривожланаётган давлатлар ўз вакциналарини ишлаб чиқариши мумкин. Бу эса камбағал мамлакатларга вакциналар етказиб берилишининг ортишига сабаб бўлиши айтилмоқда. Ҳиндистон ва Жанубий Африка Жаҳон савдо ташкилоти (ЖСТ)га вакцина ишлаб чиқаришни чекловчи патент қонунларини юмшатиш юзасидан илтимос билан мурожаат қилди.\nАммо фармацевтика компаниялари ва бой мамлакатларнинг ҳукуматлари патент қонунларини юмшатиш пандемияга қарши курашга ва вакцина ишлаб чиқиш билан боғлиқ келгусидаги тадқиқотларга зарар етказиши мумкинлигини айтиб, қаршилик билдиришмоқда.\nХўш, бой давлатлар ривожланаётган мамлакатларнинг вакцина ишлаб чиқаришига, аслида, нима учун «тўсқинлик» қилмоқда»?\nБой давлатлар олдидаги танлов: ривожланаётган давлатларга вакцинацияда ёрдам бериш ёхуд пандемия чўзилишини кузатиш\nҚайси мамлакатларда эмлаш дастурлари давом этмоқда?\nЖССТ феврал ойида берган баёнотида тахминан 200 миллион дозада Covid-19 вакцинаси қўлланганини, аммо унинг 75 фоизи даромад даражаси юқори бўлган 10 мамлакатга тўғри келишини маълум қилди.\nШимолий Каролина штатидаги Дюк университетининг глобал соғлиқни сақлаш ва жамоат сиёсати профессори Гэвин Ямейнинг сўзларига кўра, 2,5 миллиард аҳоли яшайдиган 130га яқин давлатга ҳатто бир доза ҳам вакцина етиб бормаган.\n«Ишлаб чиқарилган вакциналарнинг бой давлатлар томонидан катта миқдорда сотиб олинаётганини кўриш жуда ачинарли вазият. Чунки вакцина масаласига асосан «аввал ўзим» ва «фақат мен» деган ёндашув аралашяпти. Бу ўта адолатсиз бўлиш билан бир қаторда, халқ соғлиғига нисбатан даҳшатли муносабат ҳамдир», дейди Ямей BBC нашри билан кечган суҳбатда.\nРивожланаётган мамлакатларни вакцина билан таъминлаш бўйича халқаро миқёсдаги саъй-ҳаракатлар молиявий жиҳатдан юқори даромадли мамлакатлар томонидан қўллаб-қувватланмоқда.\nРивожланаётган мамлакатларга икки миллиард дозада вакцина етказиб беришни мақсад қилган глобал Covax ташаббуси ва вакцинани ишлаб чиқиш бўйича маълумот ва интеллектуал мулк ҳуқуқларини мувофиқлаштирувчи Covid-19 Technology Access Pool (C-Tap) вакциналарни янада кенгроқ миқёсда тарқатиш ва тенг тақсимлашни мақсад қилган. Бироқ ушбу лойиҳалар баъзи қийинчиликларга дуч келмоқда.\nГарчи Covax’да эҳтиёжманд аҳолини эмлаш учун зарур механизмлар мавжуд бўлса-да, ушбу доирадаги мамлакатлар ҳануз вакцина билан таъминланмаган.\nҚолаверса, ЖССТ томонидан 2020 йил июн ойида ташкил этилган C-Tap билан баҳам кўриш даражаси ҳам пастлигича қолмоқда.\n«Бугунги кунгача ҳеч қандай технология алмашилмади. Ҳеч нарса ўртада баҳам кўрилмади. Бошқача қилиб айтганда, C-Tap’даги маҳсулот портфели нолга тенг», дейди Чегара билмас шифокорлар (MSF) ташқи алоқалар бўлими раҳбари Ракель Гонсалес.\n«Бу ривожланаётган мамлакатларда ишлаб чиқаришни кўпайтириш учун йўл очишни мақсад қилган ташаббус эди. Аммо лозим патентларга эга бўлган фармацевтика саноатидан ҳеч қандай жавоб бўлмади», – қўшимча қилади Ракель Гонсалес.\nAstraZeneca’нинг Ҳиндистондаги Серум институти, Johnson & Johnson’нинг Жанубий Африкадаги Aspen Pharmacare билан вакцина ишлаб чиқариш ва тарқатиш бўйича баъзи бир икки томонлама келишувлари мавжуд бўлса-да, вакциналардан глобал миқёсда фойдаланиш имкониятини ошириш учун бу етарли эмас.\nИшлаб чиқариш олдида қандай тўсиқлар мавжуд?\nВакцина ишлаб чиқариш қатъий патент қонунлари билан назорат қилинади. Ушбу тартиб фармацевтика компаниялари янги дори-дармон ихтиро қилганда улар бошқалар томонидан ишлаб чиқарилмаслигининг олдини олишга қаратилган.\nБу эса ишлаб чиқариш ҳам, нархлар ҳам фармацевтика компаниялари томонидан назорат қилинишини англатади. Табиийки, бу ҳолда камбағал мамлакатларнинг ушбу дори-дармонларга етишиши имконсиз бўлиб қолиши мумкин.\nЖанубий Африка ва Ҳиндистон Жаҳон савдо ташкилотидан пандемия пайтида вакциналарнинг интеллектуал мулк ҳуқуқларини «музлатиб» туришни ва патентларни вақтинча бекор қилишни сўради.\nMSF ходими Гонсалес ушбу сўровнинг мақсади технология ва илмий билимларнинг узатилишини осонлаштириш, шу билан бирга, ривожланаётган мамлакатларда вакцина ишлаб чиқаришни кўпайтириш орқали уларга ўз аҳолисининг бу борадаги эҳтиёжини қондириш имкониятини бериш эканини таъкидлайди.\n«Ҳиндистон ва Жанубий Африка, агар улар билан «рецепт» бўлишилса, ишлаб чиқариш жараёнига ўтиши мумкин бўлган фармацевтика лабораториялари ва ишлаб чиқариш бинолари мавжуд эканини билдирмоқда. Агар маълумотлар алмашилмаса, вакциналар фақат қўлида патент бўлган компаниялар томонидангина ишлаб чиқарилиши мумкин», дейди у.\nАхборот алмашиш муаммони ҳал қиладими?\nБироқ фармацевтика саноати мутахассислари ушбу тавсия вакцина ишлаб чиқаришни кўпайтиришга ёрдам бермаслигини таъкидлашмоқда.\nХалқаро фармацевтика ассоциацияси (IFPMA) бош директори Томас Куени масала интеллектуал мулк ҳуқуқлари тўғрисида эмаслигини айтди.\nКуенининг таъкидлашича, бу ерда муаммо хомашёнинг етишмаслиги, таркиб ва имкониятлар, шунингдек, билим ва тажриба билан боғлиқ.\n«Патентнинг тўхтатилиши вакцина ишлаб чиқаришни битта дозага ҳам кўпайтирмайди. Бўлишилиши керак бўлган нарсалар тажриба, хомашё, ингредиентлардир. Тўғри, сиз ширинликлар дўконига бориб торт рецептини олишингиз мумкин, аммо бу – сиз торт тайёрлашни ўргандингиз дегани эмас», деб қўшимча қилади Куени.\nPfizer ва AstraZeneca каби фармацевтика компаниялари томонидан АҚШ президенти Жо Байденга ёзилган мактубда патент қоидаларининг юмшатилиши вакциналарга сарф қилинган сармояларни ва инновацияларни тўхтатишдан бошқа нарса эмаслиги таъкидланади.\nМактубда бундай қадам ишлаб чиқаришни тезлаштирмаслиги, балки, аксинча, чалкашликларни келтириб чиқариши, аҳолининг вакциналар хавфсизлигига бўлган ишончини пасайтириши, бу эса «пандемияга нисбатан глобал муносабатни бузиши» мумкинлиги айтилади.\nБу – ривожланаётган мамлакатларнинг дори-дармонларга бўлган эҳтиёжини қондириш учун тиббий патентларни юмшатиш бўйича қилинган биринчи мурожаат ва чақириқ эмас.\nЎтган асрнинг 90-йилларида, ОИТС эпидемияси Африкага ёйилганда айрим мамлакатлар ҳаётни сақлаб қолувчи дори-дармонларнинг патентларини қайтариб олишни талаб қилишганди.\nБироқ баъзи ривожланган мамлакатлар ушбу чақириқларни рад этади.\nФармацевтика гигантларининг чеклови ва юқори нархлаш амалиётини тугатиш ва ривожланаётган мамлакатларнинг ушбу дори-дармонларга эга бўлиш ҳуқуқини олиши учун 10 йил вақт кетди.\nCovax ва C-Tap каби ташаббуслар ҳозирги пандемия жараёнида ушбу вазиятнинг такрорланишига йўл қўймасликка қаратилган. Фармацевтика компаниялари ва ҳукуматлар бундай дастурларни молиявий жиҳатдан қўллаб-қувватлашларини айтишмоқда.\nБироқ пул бошқа жойларга ҳам «оқмоқда» .\nФеврал ойида Lancet тиббиёт журналида чоп этилган ҳисоботда вакцина ишлаб чиқарувчилар вакцинани ишлаб чиқиш бўйича тадқиқотлар олиб бориш учун жамоат ва нотижорат фондларидан тахминан 10 миллиард доллар олгани таъкидланади.\nҲисоботда ушбу лойиҳалар бўйича маълумотларнинг аксарияти жамоатчиликка маълум эмаслиги ва шунинг учун ҳам аниқ рақамлар бундан-да юқори бўлиши мумкинлиги айтилади.\nФармацевтика компаниялари миллиардлаб доллар миқдорида давлат маблағларини олаётгани боис улар ўз технологияларини бошқалар билан ўртоқлашишга мажбурдирлар, деган фикрлар ҳам янграмоқда. Ушбу фикрни илгари сурган гуруҳ пандемия тугагач компанияларнинг даромади ҳам ошишини таъкидламоқда.\nХалқаро соғлиқни сақлаш ҳимоячиси ва интеллектуал мулк ҳуқуқи бўйича маслаҳатчи Эллен Т Ҳоэннинг айтишича, «тортнинг бир тилими»ни ривожланаётган мамлакатларга бериш керак.\n«Пандемиянинг энг «қайноқ» босқичи тугагандан сўнг вакциналар нархини кўтариш узоқ муддатли режаларда борлиги аниқ. Ривожланаётган мамлакатлар ушбу вакциналарни ишлаб чиқариш имкониятига эга бўлиши кераклиги ҳақидаги фикрлар янграшининг яна бир сабаби ҳам мана шунда.\nАлбатта, бунинг яна бир жиҳати ҳам бор. Агар дунёнинг турли бурчакларида ва ҳатто ҳамма ерида вакцина ишлаб чиқариш бўйича тажриба мавжуд бўлса, бу кейинги пандемияга яхши тайёргарлик кўрилишига ёрдам беради», дейди у.\nЖССТ бу мунозара ҳақида нима дейди?\nЖССТ «вакцина айирмачилиги» деб номланган ушбу жараён сўнгида дунё «ҳалокатли ахлоқий таназзул»га учрашидан огоҳлантирмоқда.\nЖаҳон соғлиқни сақлаш ташкилоти бош директори Тедрос Адханом Гебрейесус январ ойида қилган баёнотида бой мамлакатларда ёш ва соғлом одамларнинг камбағалроқ ҳудудлардаги хавф остида бўлган инсонлардан олдин эмланишини ноҳақлик сифатида баҳолайди.\nДоктор Тедрос «аввал мен» ёндашуви нархларнинг кўтарилишига ва у фойдадан кўра кўпроқ зарарга ишлаганини айтади. «Охир-оқибат, бу ҳаракатлар нафақат эпидемиянинг, балки ўрнатилган чекловларнинг, инсоний ва иқтисодий муаммоларнинг янада узоқроқ чўзилишига олиб келади» дейди у.


Истанбулдаги консуллик биноси пикет қилинди\n25 ноябр 2020, Тошкент вақти: 22:28\nhttp://tbn0.google.com/images?q=tbn:RzX38YmRbRpVTM:http://www.turkeytravelplanner.com/AssetsTurkey/Maps/IstanbulFmSpaceWLabels.jpg 12 май куни Ўзбекистоннинг Истанбулдаги консуллиги биносини Туркия “Буюк бирлик” партияси ёшлар қаноти бўлган “Алперенлар ўчоғи” аъзолари ва бошқа ҳаракатлар вакиллари пикет қилди.\nЮз кишидан ортиқ бу пикет қатнашчилари Андижон воқеаларининг уч йиллиги муносабати билан таъзия билдириб, Ўзбекистон ҳукуматига бу қатлиом учун норозилик билдирди. Консуллик дарвозасига қора гулчамбар осиб қўйилди.\nПикетни кузатган “Эрк” демократик партияси аъзоси Пирмуҳаммад Холматнинг “Озодлик” билан суҳбатда айтишича, тадбирда Ўзбекистондаги диктаторликка барҳам берилиши, зулмнинг бас қилинишига оид шиорлар кўтарилган.\n“Яна “Зўравонликни тўхтат”, “Андижонни унутмадик”, “Андижонда қардошларимиз ўлдирилди” каби шиорлар ҳам бор”,- деди П.Холмат.\n“Алперенлар ўчоғи” ташкилоти раиси Мустафо Қоятузи пикетдан мақсад Андижонда содир этилган қатлиомни қоралаш эканини билдирди.\n“Ўзбекистондаги Каримов режими амалга оширган зулм, зўравонликларни кўрсатиш ва Андижонда бегуноҳ қурбон бўлган қардош биродарларимизни хотирлаш ва хотирлатиш учун консуллик биноси ëнига келдик. Бу ерда Каримовга лаънатлар айтдик ва у амалга ошираëтган зулмкор сиëсатни қораладик. Яна ўзбек халқи озодлиги учун қилиниши керак бўлган ишларни қўллаб-қувватлашга ҳаракат қилдик. Бундан кейин ҳам бу қўллаб-қувватловимиз давом этади. Андижон воқеаларини биз нафрат билан эслаймиз. У ердаги ватанпарвар ва самимий ўзбек халқининг Туркиядаги қардошлари сифатида уларнинг ëнида эканимизни айтамиз”,- деди Мустафо Қоятузли.\nПирмуҳаммад Холматнинг сўзларига кўра, пикетни ёритиш учун жуда кўп ахборот агентликларидан, халқаро телеканаллардан журналистлар келган. Консулликдан ҳеч ким пикетчилар олдига чиқмаган, дераза ва эшиклар ёпиб олинган. Фақат ичкаридан туриб пикет видеотасвирга туширилган. Бундан кейин бошқа ташкилотлар ҳам консуллик биносига қора гулчамбарлар қўйиб, пикет қилиш ниятини билдирган.\nАндижон воқеаларининг уч йиллиги муносабати билан пикетлар ва намойишлар 13 май куни Швеция, Вена, Канада,Украина ва бошқа бир қанча давлатларда ҳам бўлиб ўтади.


Дунёнинг турли давлатларда ҳар хил анъаналар, миллий удумлар ва ўзига ҳос ажралиб турувчи жиҳатлари мавжуд. Шунингдек, ҳар бир ҳудуднинг миллий таомлари мавжуд эканлиги ҳеч кимга сир эмас.\nБугун эътиборингизга дунёнинг турли давлатларидаги миллий ошхонанинг ўзига хос ва асосий гастрономик жиҳатларини намоён этувчи рўйхатни ҳавола этамиз.\nЯпониянинг асосий таоми "Суши" деган кўпгина фикрларга қарши бу юртда асосий тансиқ таомлар қаторига кацудон киради. Японияга ташриф буюрган ҳар бир сайёҳ албатта бу таомни таътиб кўриши керак.\nАнгилиянинг тансиқ таомларидан бири бу ростбиф. Лахм мол гўштидан тайёрланган бу таом ҳам иссиқ ҳам яхна тарзда юпқа кесилган ҳолда дастурхонга тортиқ этилади.\nХиндистон: Тандир жўжа\nХиндистоннинг асосий тансиқ таомини аниқлаш жуда ҳам мушкул. Чунки бу мамлакатнинг ҳудудлари кўп бўлиб, ҳар бирида ўз анъаналари бор. Аммо Хиндистоннинг мумтоз миллий таоми деб, тандир жўжа ҳисобланади. Жўжа гўшти ўрта бўлакларга бўлиниб, ҳар бири зироворлар қўшилган қатиқда мариновка қилиниб, махаллий тандирда тайёрланади ва гуруч билан тортиқ этилади.\nПутин номли таом Канадада жуда ҳам кенг тарқалган таомлардан бири. Бу тоам кўпроқ фастфуд таомлар қаторига киради.\nИтальян ошхонаси турли ҳил таомлар ассортиментлари билан дунёда машҳурдир. Аммо италияликларнинг ўзлари асосий тансиқ таом деб, пиццани ҳисоблайдилар.\nБельгия: Картошкали мидиялар\nSea food.ни ҳуш кўрувчилар тўғридан-тўғри Бельгияга йўл олишлари мумкин. Бельгияда асосий тансиқ таом бу картошкали мидиялар. Бу давлатнинг ҳар бир хонадонида мидияларни бир неча усулларда пишириш сирларини билишади.\nИспаниянинг эътиборга лойиқ ва тансиқ таоми бу хамондир. Айнан "Хамон" барча сайёҳларга ушбу юртнинг энг тансиқ таоми сифатида яхши таниш.\nФейжоаданинг юрти бу Бразилия бўлиб, ловиялардан гўштдан тайёрланади ва пиширилган гуруч ёки бўлмаса карам билан дастурхонга тортиқ этилади. Бразилияда ушбу таом тайёрланганда бутун оила дастурхон атрофига йиғиладилар.\nНашр санаси: 27-05-2015


"Да Винчи сири" китоби, Дэн Браун\nМансур Раҳимов Бурхон Собиров\nЛеонардо да Винчи чизган суратлар беқиёс жозибаси ва сирларга йўғрилганлиги билан шуҳрат топган. Бугунги куннинг энг машҳур ушбу романи сизни Леонардо да Винчи асаридаги рамзлар ва уларга яширинган сирлар ортидан санъаткорона эргаштириб кетади. Ва кутилмаган хулосалар билан ҳайратга солади.\nАзиз китобхон, ушбу асар ўзбек тилида илк бора тақдим этилмоқда ва бу сизга манзур бўлади, деган умиддамиз.\nМаркес Танланган асарлар


Ўтган куни Туркия ҳамкорлик ва мувофиқлаштириш агентлигининг (TIKA) Ўзбекистондаги ваколатхонаси раҳбари Али Эҳсон Чағлар бошчилигидаги делегация Ўзбекистон мусулмонлари идораси раиси ўринбосари Шайх Абдулазиз Мансур билан мулоқот ўтказди. Унда Туркия қўлёзма асарлар кенгаши бош бошқармаси Китоб шифохонаси ва архив департаменти раҳбари Нил Байдар хоним ва Кўнё шаҳар қўлёзма асарлар минтақавий бошқармаси бошлиғи Бекир Шаҳин жаноблари ҳам иштирок этди.\nШайх Абдулазиз Мансур сўнгги йилларда улуғ алломаларимизнинг илмий меросларини асраб-авайлаш ва уларни ҳар томонлама чуқур ўрганиш бўйича қилинаётган ишларни билдириб, шундай деди:\n– Ўзбекистон заминида Қуръони карим, ҳадиси шариф ва фиқҳ каби нодир асарларнинг қўлёзма нусхалари жуда ҳам кўп. Мустабид тузум даврида мана шундай асарларнинг кўп қисми йўқ қилинган, шундай бўлсада, Ислом динига муҳаббатли халқимиз оғир шароитларда ҳам динимизнинг асосий манбаларини сақлаб қолишга муваффақ бўлган.\nТараққиётимизнинг янги даврида маънавий меросга бўлган эътибор бутунлай ўзгарди, ноёб асарларни асраб-авайлаш ва тадқиқ этиш учун жуда кенг имкониятлар берилди. Ислом цивилизацияси маркази, Имом Бухорий ва Имом Термизий халқаро илмий-тадқиқот марказларининг ташкил этилгани ислоҳотларнинг амалий ифодасидир. Мана шундай ишларни олиб боришда туркиялик мутахассислар билан яқиндан ҳамкорлик қилиш жуда ҳам катта натижаларни беради.\nБекир Шаҳин жаноблари Ўзбекистон диёрида амалга оширилаётган ишлар ҳақида гапириб, шундай деди:\n– Ўзбекистон замини қадим-қадимдан илм-фан ўчоқларидан бири бўлган. Бу диёрдан етишиб чиққан мутафаккирларнинг Ислом илмлари ривожига қўшган ҳиссалари дунё жамоатчилиги томонидан тан олинган.\nУлуғ инсонлар айтганидек, мард йиқилгани билан барибир ўрнидан туради. Бугун Ўзбекистонда тубдан янгиланишлар юз бермоқда. Илм-фан ривожланиши учун кенг имкониятлар берилмоқда. Биз ҳам бу ердаги илмий меросларни ўрганишга қизиқамиз. Дунёнинг турли мамлакатларидаги меросларни биламиз, лекин айрим сабаблар билан бир-биримиздаги илмий мерослардан анча вақт бехабар қолдик.\nТуркияда қўлёзма ва тошбосма асарларни сақлаш, китобларни таъмирлаш, қўлёзма ва тошбосма асарлардан электрон нусха олиш борасида катта тажриба орттирди. Туркияда 17 та йирик китоб фондлари мавжуд. Барча асарларнинг электрон нусхалари ва каталоглари интернет тармоғига жойлаштирилган, ўқувчилар улардан чекловларсиз бемалол фойдаланишлари мумкин.\nНил Байдар хоним Китоб шифохонасида тўпланган тажрибалар асосида Ўзбекистондаги қўлёзма асарларни таъмирлаш, асраб-авайлаш ва тери саҳифа ҳамда муқоваларга ишлов бериш мавзуларида ўқув семинарлари ўтказишга тайёр эканини билдирди. Шунингдек, бундай ишларни мунтазам амалга ошириш учун кадрларни тайёрлаш ҳам катта аҳамиятга эга эканини билдирди.\nКотибият мудири Муҳаммад Аюбхон Ҳомидов биргаликда илмий тадқиқотлар ўтказиш, туркиялик мутахассисларнинг Ўзбекистонда маърузалари ўқиши, ноёб қўлёзмаларни қайта тиклаш бўйича ҳамкорлик ўзининг жуда катта натижалар беришини таъкидлади.\nҲақиқатан, ноёб китоблар ва тарихий ашёларни қайта тиклаш, тадқиқ этиш, қўлёзмаларнинг китобат тарихи, ёзув услубига оид тадқиқотларни амалга ошириш, шикаст етган қўлёзмаларнинг саҳифалари, ўчиб кетган ёзувларини қайта тиклаш муҳим аҳамиятга эгадир.\n1836 марта ўқилди\nДругие материалы в этой категории: « Шайх Муҳаммад Тақий Усмоний ҳафизаҳуллоҳ Cурхондарё вилоятини зиёрат қилдилар\tThe Straits Times журналистини X асрда бунёд этилган Жума масжиди ҳайратга солди »


Ўзбекистон яна “алоҳида ташвиш уйғотмоқда”\nАҚШ Ўзбекистонни диний эркинликлар қўпол равишда бузилаётган давлатлар сирасига қўшди. Бу ҳақдаги ҳисоботда у Эрон, Хитой, Мьянма, Саудия Арабистони, Шимолий Корея ва Эритрея қаторида турибди.\nАҚШ Давлат департаменти эълон қилган мазкур ҳисоботда улар диний эркинликлар борасида “алоҳида ташвиш уйғотувчи” давлатлар экани таъкидланади.\n“Эрон, Шимолий Корея, Саудия Арабистони, ва Хитой билан бир қаторда Ўзбекистоннинг ҳам диний эркинликлар топталаётган ва алоҳида ташвиш уйғотаётган давлатлар рўйхатига киритилиши у ердаги вазият билан боғлиқ”, - деди элчи.\n“Ўзбекистон ҳукумати мамлакатдаги барча дин вакилларига нисбатан қўпол сиёсат юргизиб келмоқда. Мусулмон бўладими ёки бошқа диний жамоалар, ҳукумат улар устидан назорат ўрнатиб олган”, - дер экан Ф.Корли Ўзбекистонда Андижон исёнидан сўнг мусулмонларга нисбатан тазйиқлар кучайгани ва кўпгина ноҳукумат ташкилотлар уйдирма сабаблар билан ёпилганини қўшимча қилди.\nЎзбекистон Вазирлар Маҳкамаси ҳузуридаги Дин ишлари қўмитаси вакили Беҳзод Муҳсинович АҚШ Давлат департаменти ҳисоботи билан танишиб чиқмагани учун мавзу юзасидан муносабат билдира олмаслигини маълум қилди.\nАҚШ президенти Жорж Бушнинг Ханойда ўтадиган Осиё-Тинч океани иқтисодий ҳамжамияти саммитида иштирок этишидан олдин эълон қилинган ҳисоботда диний эркинликлар соҳасида эришган муваффақиятлари учун Вьетнам “қора рўйхат”дан чиқарилган. АҚШ қонунчилигига кўра, бу рўйхатга киритилган давлатларга қарши иқтисодий чекловлар жорий этилиши мумкин.\nАҚШ Европа Иттифоқи инсон ҳуқуқлари борасида ташвиш билдириб, Андижон воқеаларидан кейин Ўзбекистонга қарши жорий этилган санкцияларни узайтирганини ҳам олқишлади. Шу билан бирга, АҚШ Ўзбекистон ва ЕИни ўзбек халқининг фаровонлиги йўлида ҳамкорликни давом эттириш ва ўзаро муносабатларни яхшилаш йўлларини излайверишга чақирди.


ЎзА - Мураббиялар ҳар бир мактабда\n22.02.2016 11:13 Болалар спорти\nМураббиялар ҳар бир мактабда\nПрезидентимиз раҳнамолигида жамиятимизда соғлом турмуш тарзини шакллантириш, аёллар саломатлигини мустаҳкамлашга қаратилган эътибор натижасида спорт хотин-қизлар ўртасида кенг оммалашди. Мамлакатимизнинг барча ҳудудларида замонавий спорт мажмуалари бунёд этилаётгани, уларда спорт билан шуғулланаётган қизлар кўпаяётгани малакали мураббияларга бўлган талабни оширди.\nДавлатимиз раҳбарининг 2006 йил 2 июндаги “2006/2007 ўқув йилида Ўзбекистон Республикасининг олий таълим муассасаларига қабул тўғрисида”ги қарорига асосан болалар спорти мураббийлари тайёрлаш учун қабул ўрни кўпайтирилди. Қарорга мувофиқ қишлоқ жойлардаги спорт иншоотларини аёл мураббиялар билан таъминлаш мақсадида Ўзбекистон давлат жисмоний тарбия институтида “Хотин-қизлар спортини ривожлантириш” йўналиши ташкил этилди.\nМазкур йўналишга ҳар йили қишлоқ туманлардан келган икки юздан зиёд қизлар қабул қилинмоқда. Улар институтни битириб, ўзлари истиқомат қилаётган қишлоқларда мураббия бўлиб ишламоқда, хотин-қизлар спортини ривожлантиришга ҳисса қўшмоқда.\n– Жорий ўқув йилида институтимизга 260 қиз махсус квота асосида ўқишга қабул қилинди, – дейди институтнинг ўқув ишлари бўйича проректори Жамшид Умаров. – Улар олий ўқув юртини битиргач, йўналишига қараб ўз вилоятидаги болалар ва ўсмирлар спорт мактаблари, олимпия захиралари спорт коллежи, касб-ҳунар таълими муассасалари ва умумтаълим мактабларида мураббиялик қилади.\nПрезидентимизнинг 2010 йил 1 апрелдаги “Қишлоқ жойлардаги болалар спорти объектларида банд бўлган аёл спорт устозлари меҳнатини рағбатлантириш чора-тадбирлари тўғрисида”ги қарорига мувофиқ уларнинг меҳнати ҳар томонлама рағбатлантирилмоқда. Қарорга асосан қишлоқ жойлардаги умумтаълим мактабларида, ўрта махсус, касб-ҳунар таълими муассасаларида ва болалар-ўсмирлар спорт мактабларида жисмоний тарбия ўқитувчиси ҳамда спорт устози бўлиб ишлаётган аёлларнинг тариф ставкаларига ҳар ойда 15 фоиз миқдорда устама ҳақ белгиланган.\nСпорт мураббиялари тайёрлаш ва уларни рағбатлантириш бўйича бундай тизим яратилгани ўз самарасини бермоқда. 2015 йилда спорт бўйича аёл мураббия ва ўқитувчилар 2005 йилга нисбатан 3,8 баробар ошгани бунинг бир мисолидир.\nАёл мураббия ва ўқитувчиларнинг кўпайгани қизларни спортга кенг жалб этиш, улар ўртасида спортни оммалаштиришда муҳим омил бўлмоқда. Бугунги кунда қиз болаларнинг 47 фоизи, қишлоқ жойларда 44,7 фоизи спорт билан мунтазам шуғулланмоқда.\nМиллий кураш бўйича жаҳон чемпионатларида совриндор бўлган, 2009 йили Таиландда ўтган жанговар яккакурашлар бўйича I Осиё ўйинларида олтин медални қўлга киритган Муқаддас Кубеева спорт мураббияси бўлишни орзу қиларди. У 2013 йилда Ўзбекистон давлат жисмоний тарбия институтининг яккакурашлар факультетини хотин-қизлар спортини ривожлантириш йўналиши бўйича тамомлаб, бугунги кунда пойтахтимиздаги 11-болалар ва ўсмирлар спорт мактабида қизларга мураббиялик қилмоқда.\n– Мактабимиздаги жисмоний тарбия дарсида ўнлаб ўғил болалар орасида бир ўзим шуғулланардим, – дейди Муқаддас Кубеева. – Дугоналаримни спорт билан шуғулланишга таклиф қилсам, мураббий эркак киши бўлгани учун ота-онаси рухсат бермаслигини айтарди. Шунда ўз олдимга келажакда мураббия бўлишни мақсад қилгандим. Бугун қизларимиз ўғил болалардан кам бўлмай, ўзлари хоҳлаган спорт тури билан бемалол шуғулланмоқда.\nМ.Кубеева икки гуруҳда ташкил этилган машғулотларда ўттиздан зиёд болага миллий кураш бўйича машғулотлар ўтказмоқда. У шогирдларида спортга иштиёқ уйғотишга, ўз устида кўпроқ ишлашига эътибор қаратади. Тартиб-интизом ва озодаликка риоя этишни талаб қилади. Ҳар шанба куни шогирдлари билан тарбиявий соат ўтказади. Чунки маҳоратли спортчи тайёрлашда маънавий-руҳий тарбия муҳим ўрин тутади.\nМамлакатимизда соғлом авлодни вояга етказишнинг асосий шарти сифатида хотин-қизлар саломатлигига алоҳида эътибор қаратилмоқда. Президентимиз таъкидлаганидек, қиз бола соғлом ва бахтли бўлса, у қурадиган оила ҳам, унинг меваси бўлмиш бола ҳам соғлом ва бахтли бўлади. Оила соғлом ва бахтли бўлса, бутун жамият бахтли ва фаровон бўлади.


“Тез ёрдам”нинг шифокорлар билан таъминланганлик даражаси 95 фоизга етди - zarnews.uz\n“Тез ёрдам”нинг шифокорлар билан таъминланганлик даражаси 95 фоизга етди\nМамлакатимизда шошилинч тиббий ёрдам тизимини жадал такомиллаштириш, мазкур йўналишдаги ишларнинг тезкорлиги, сифат ва самарадорлигини янада ошириш, кадрлар салоҳиятини юксалтириш, илм-фан янгиликларини тиббиёт амалиётига кенг татбиқ этишга катта эътибор қаратилмоқда.\nИслоҳотлар самараси ўлароқ, мамлакатимизда “тез ёрдам” хизмати ва тиббиётнинг бирламчи тиббий-санитария ёрдами муассасалари ўртасида интеграцияни кучайтириш ва мувофиқлаштириш ҳам доимий эътиборда. Сўнгги йилларда бир қатор қишлоқ оилавий поликлиникаларида “тез ёрдам” шохобчалари очилди. Жойлашуви бўйича 1500 га яқин бирламчи тиббий-санитария ёрдами муассасаларида “тез ёрдам” машиналарининг мавжудлиги ҳам фикримизнинг далилидир.\nБугунги кунда юртимиз бўйлаб фаолият юритаётган сайёр бригадаларнинг сони 2684 тани ташкил қилмоқда. Соҳада амалга оширилаётган ислоҳотлар натижасида тез тиббий ёрдам хизматининг шифокорлар билан таъминланганлик даражаси республика бўйича 95 фоизга кўтарилди. Жумладан, Бухоро ва Наманган вилоятларида бу кўрсаткич 100 фоизга, Андижон вилоятида 99 фоизга, Самарқанд вилоятида эса 98 фоизга етган.\nРеспублика бўйича “103” хизматининг ўрта тиббиёт ходимлари билан таъминланганлик даражаси эса 2020 йил охирида 98 фоизга етди. Шундан 11 та ҳудудда ушбу кўрсаткич 100 фоизни ташкил қилмоқда.\nҚувонарлиси, “103” хизматида фаолият юритаётган 13 минг нафарга яқин шифокорларнинг 4388 нафари юқори малака тоифасига эга, 2230 нафари 10–20 йиллик, 1818 нафари эса 20 йилдан ортиқ стажга эга.\nМамлакатимиз тез тиббий ёрдам хизмати тизимида 28,4 минг нафардан ортиқ ўрта тиббиёт ходимлари ишлаётган бўлса, уларнинг 39 фоиздан ортиғи малака тоифасига, қолаверса, уларнинг 6155 нафари 5–10 йиллик, 5784 нафари 10–20 йиллик ҳамда 4368 нафари 20 йилдан ортиқ иш тажрибасига эга.


ИШОНЧНИ ОҚЛАШ УЧУН МАСЪУЛИЯТНИ ҲИС ЭТИШ ЛОЗИМ - Ўзбекистон овози газетаси\n— Ўзбекистон Халқ демократик партияси мустақил Ўзбекистонда дастлабки сиёсий ташкилот сифатида шакилланганига яқинда 29 йил тўлади. Шу вақт оралиғида партия қатор ташаббуслар билан чиқиб, электорат манфаатини муносиб ҳимоя қилиб келаётгани ҳеч бирмизга сир эмас, албатта.\nҚашқадарё вилояти Косон туманида партиямизнинг 2614 нафар аъзоси бўлиб, улар айни вақтда турли соҳаларида фаолият кўрсатмоқда. Жойларда эса партия туман Кенгашининг 50 та бошланғич партия ташкилоти иш олиб бормоқда. “Косон дон маҳсулотларини қабул қилиш” МЧЖ, Халқ таълими, Мактабгача таълим, “Косон деҳқон (озиқ-овқат) бозори ОҲЖ, Косон ёғ экстракция зоводи бошланғич партия ташкилотлари фаолияти бунга мисол бўла олади. Айниқса, партиямиздан халқ депутатлари туман Кенгашига сайланган депутатларнинг фаоллиги ошиб бораётгани қувонарлидир. Бу борада халқ депутатлари туман Кенгашига сайланган Шодмон Шокиров, Ўлмас Равшанов, Мурод Мўминов, Дўстмурод Боборажабов, Наргиза Бегимова, Дилфуза Тошқулова, Сирожиддин Муродов, Баҳодир Назаров, Дилшод Хўжаёров, Самар Аллаёров, Зайни Шукуров, Шохруҳ Жўраевларнинг номларини алоҳида эътироф этсак арзийди. Улар Истиқлол, Дарча, Лолазор, Навбаҳор, Шербек, Бунёдкор, Бешқўтон, Гулобод, Юксалиш, Фаровон каби маҳаллалар аҳолиси муаммоларини ҳал этиш ишларига муносиб ҳисса қўшиб келишмоқда. Жорий йилда партия туман Кенгаши сафига 180 нафар янги аъзо қабул қилинди. Уларнинг аксарияти ёшлар ва хотин-қизлардан иборат.\n“Косон дон маҳсулотларини қабул қилиш” МЧЖ, Халқ таълими, Мактабгача таълим, “Косон деҳқон (озиқ-овқат) бозори ОҲЖ, Косон ёғ экстракция зоводи бошланғич партия ташкилотлари фаолияти бунга мисол бўла олади.\nПартиямизнинг жамоатчилик орасида нуфузи ошиб бораётганига бир мисол келтирай. Жорий йилнинг 6 август куни Косон туманида Ўзбекистон Республикаси Олий Мажлиси Қонунчилик палатаси ҳузуридаги “Ёшлар парламенти” аъзолигига сайлови бўлиб ўтди. Номзодларни саралашда 5 та партия раислари, Ўзбекистон ёшлар иттифоқи туман кенгаши раиси, туман адлия бўлимлари вакиллари иштирок этишди. Сайловда Ўзбекистон Халқ демократик партияси томонидан кўрсатилган номзод Машҳура Худойбердиева “Ёшлар парламенти” аъзолигига сайланди.\nШунингдек, Ўзбекистон ХДП Косон туман кенгиши жорий йилнинг ўн ойи мобайнида ўнга яқин ўқув семинар, тўртта ижроия қўмита йиғилиши, битта пленум, эллик бешта давра суҳбати ўтказди. Уларда шу кунининг долзарб вазифалари муҳокама этилди, зарур чора-тадбирлар ишлаб чиқилди. Партиямиз ташкил топганлигининг 29 йиллиги арафасида фаоллар, партия ташкилоти аъзолари билан биргаликда бажарган ишларимизни таҳлил қилдик. Ўзбекистон ХДП Косон туман Кенгишининг депутатлик гуруҳи томонидан жорий йил амалий ҳаракат дастурида кўрсатилган 4 та масаланинг 3 таси депутатлик гуруҳи, доимий комиссияларда муҳокама қилиниб, тегишли қарорлар қабул қилинди. Халқ депутатлари Косон туман Кенгаши сессиясида муҳокама қилинди.\nБироқ биз ўз ишимиздан қониқаётганимиз йўқ. Мамлакатимиздаги ҳозирги шиддатли ислоҳотлар биздан ҳар қачонгидан фаол бўлишни талаб этяпти. Яна бир ҳақиқатга эътибор қаратайлик. Бугун одамлар ўз муаммоларига ечим излаш жараёнида партияга суянишмоқда, ишонишмоқда. Биз мана шу ишончни мустаҳкамлаб боришимиз, электорат манфаатини ҳимоялашда собитқадам бўлишимиз зарур.\nЎзбекистон ХДП Косон туман кенгаши раиси


08:59 / 18.10.2021 1562 pdf Ўқиш режими + -\nИслом динида мўмин-мусулмонларга нафақат зарари бор бўлган нарса, балки ўша зарарга олиб борадиган нарсалар ҳам ҳаром этилган.\nАллоҳ таоло зинони ҳам, зинога олиб борадиган ҳар қандай ишларни ҳам ҳаром қилган.\nЭркакнинг номаҳрам аёлга шаҳват ила назар солиши, қайта-қайта қараши ҳаром қилинган. Чунки бундай қараш ўша аёл ҳақида, у билан зино қилиш ҳақида ўйлашга олиб боради.\nАёллар билан шаҳватни уйғотувчи мавзуда гаплашиш, холи қолиш, хусусан, аёл очиқ-сочиқ ҳолда бўлса, зинога олиб бориши мумкин. Шунинг учун зинога олиб борадиган бундай ишлар ҳаромдир.\nЯна шундай ишлар борки, у ҳам кишининг зинога қўл уришига сабаб бўлади. Бу аёлнинг аврат аъзоларини беркитмай, эркак шаҳватининг қўзғалишига сабаб бўладиган тарзда очиқ-сочиқ юришидир.\nПайғамбаримиз соллаллоҳу алайҳи васаллам аёлларни очиқ-сочиқ юришдан қайтариб, ундоқ юрадиган аёл жаннатнинг ҳидини ҳам ҳидламаслигини баён этганлар.\nУшбу ҳадисда илмий мўъжиза бор. Ўтказилган тадқиқотда танасини очиб юрадиган аёллар тери саратонига чалиниши аниқланди. Британияда нашр этиладиган тиббий журналда ноёб турдаги мазкур саратон касаллиги бугунги кунда шиддат билан кўпайиб бораётганини, бу касаллик танасининг кўп қисмини очиб, ярим яланғоч юрадиган қизларда кўпроқ кузатилаётганини баён қилган.\nУшбу касалликка боғлиқ ўтказилган тадқиқотларнинг баён қилишича, касаллик олдин терида кичик қора доғ шаклида бошланиб, сўнгра доғ катталашиб, бутун тана бўйлаб тарқалар, ундан сўнг жигарга ёки бошқа аъзога ўтиб, ўша ерда ўрнашар экан.\nБу касаллик ҳатто онадан ҳомилага ҳам ўтар экан. Ушбу саратоннинг бошқа саратонлардан фарқи ва хатарли жиҳати шундаки, бу саратонни кимёвий муолажа воситасида ҳам, жарроҳлик йўли билан ҳам даволаб бўлмас экан.\nТепадаги расмда денгиз соҳилларидаги қуёш нурлари таъсирида ярим яланғоч ҳолда юрувчи ҳамда кўча-кўйларда танасининг катта қисмини очиб юрувчи аёлларнинг тери саратонига чалиниш белгилари кўрсатилган.\nПайғамбаримиз соллаллоҳу алайҳи васаллам бундан ўн тўрт аср олдин бежизга аёлларни очиқ-сочиқ юришдан қайтармаганлар. Ўн тўрт аср олдин ҳадисда аёлларнинг ярим яланғоч юришидан таҳдид ва таъкид билан қайтарилиши ва бугунги кунда тадқиқотлар орқали мазкур Набавий таъқиқнинг нақадр ҳақ ва тўғри эканининг эътироф этилиши Пайғамбаримиз соллаллоҳу алайҳи васалламнинг ҳақ Расул эканликларига яққол далиллардан биридир!\nАбдуддоим Каҳел мақоласи ва интернет маълумотлари\nасосида Нозимжон Ҳошимжон тайёрлади\nDilnoza 09:13 / 19.10.2021\nАллоҳ асрасин биз ундай аёллардан эмасмиз. Wунда рак гуноҳлар учун жазоми? Агар Аллоҳ йõлида ҳаромдан сақланган зинодан сақланган ибодат бн яwаган аёл ҳам саратоннинг оğир тури бн кадалланган бõлсачи?\nSirojiddin 18:16 / 18.10.2021\nЯхши маʼлумот олдим\nDilshod 09:49 / 18.10.2021\n20:33 / 17.10.2021 764\n«Россия мусулмонларининг диний мероси» III халқаро форум ўтказилади\n10:18 / 18.10.2021 429\n2161 15:30 / 02.11.2020


Манзилингиз:Муслимаат»Муслима»Аёл нима учун сабабсиз йиғлайди?\nBy Muslimaat on\t Aprel 28, 2014 Муслима\nОнаси жавоб берди: Чунки мен аёлман. Бола деди: Мен тушунмадим.\nОна боласини бағрига босиб: Буни ҳеч қачон тушуна олмайсан, деб жавоб берди.Сўнгра бола отасидан сўради: Онам нима учун йиғлаяпти?\nОтаси жавоб берди: Барча аёллар сабабсиз йиғлайди…Бола катта бўлди. Лекин аёллар нима учун сабабсиз йиғлашини била олмади. Кун келиб бир олимдан сўради: Нима учун аёллар сабабсиз йиғлайди?Олим жавоб берди: Аллоҳ таоло аёлларни яратган чоғида, дунё оғирликларини кўтаришлари учун кучли елка соҳибалари қилган. Ва роҳат улашишлари учун уларни меҳрибон, раҳим-шафқатли қилган. Фарзандни дунёга келтиришдаги қийинчиликларни кўтаришлари ва фарзандлари катта бўлганларида уларга берадиган озорларни кўтаришларига ички қувват ато қилган.\nОила аъзоларига ғамҳўрлик қилишларида ва рўзғор ташвишларини кўтариш чоғларида қийинчиликка дуч келганларида салобат билан туришлари учун куч ато қилган. Оналарга шундай муҳаббат ато қилинганки, агар болалари озор берсалар ҳам, уларнинг озор чекишларига сабабчи бўлсалар ҳам, уларнинг меҳрлари ўзгармайди, тугамайди.


Кобулда амалга оширилган портлашларда беш одам нобуд бўлди\n27 июн 2022, Тошкент вақти: 17:02\nАвтомобилга ўрнатилган икки бомба 15 дақиқа фарқ билан портлаган.\n20 февраль куни Афғонистон пойтахтида содир бўлган бир неча портлаш натижасида камида беш киши ҳалок бўлди, икки киши яраланди.\nКобул полицияси матбуот котиби Фирдавс Фарамарзнинг айтишича, автомобилга ўрнатилган икки бомба 15 дақиқа фарқ билан портлаган.\nПолиция автомашинасини нишонга олган учинчи портлаш икки соатдан кейин юз берган. Натижада транспорт воситасида кетаётган икки афғон аскари ва тинч аҳоли вакили ҳалок бўлган.\nПортлашлар учун ҳали бирор гуруҳ жавобгарликни ўз зиммасига олгани йўқ.\nСўнгги ҳафталарда Кобулда хавфсизлик кучлари ходимлари, амалдорлар, судьялар, фуқаролик жамияти фаоллари ва журналистларга қарши бир неча бомба ҳужуми амалга оширилди.


«Челси» «Манчестер Сити»ни мағлуб этиб, Чемпионлар лигаси ғолибига айланди\nПортугалиядаги «Драгау» стадионида ўтган Чемпионлар лигаси финал баҳси якунига етди. Англиянинг «Манчестер Сити» ва «Челси» клублари ўртасида кечган ҳал қилувчи тўқнашувда Лондон клуби Манчестер жамоасини мағлуб этди.\nФинал баҳсида «аристократлар» «шаҳарликлар»дан тажриба бобида нисбатан устунроқ эканликларини кўрсатишди. Ҳар қалай ушбу финал лондонликлар учун ЕЧЛ тарихидаги учинчиси, манчестерликлар учун эса биринчиси эди. Қолаверса, Томас Тухель сўнгги марта бир йил аввал финал атмосферасини туйган бўлса, Гвардиола ЕЧЛ финалига чиққанига 10 йил бўлган эди.\nБиринчи бўлимнинг бошида Тимо Вернер икки марта голли вазиятга эга бўлди, «Сити»да айтарли хавфли вазият кузатилгани йўқ. Ниҳоят, биринчи бўлимдаги ўйиннинг боришини 42-дақиқада Ҳаверц таблодаги ҳисобда акс эттириб қўйди. Маунтнинг майдон марказидан етказган узатмасига улгурган Кай Эдерсонни доғда қолдириб, ҳисобни очди – 0:1.\nИккинчи бўлимда ҳам Тухель шогирдлари ўйиндаги устунликни бой беришмади. Гвардиола Фернандиньо, Жезус ва клубдаги сўнгги ўйинини ўтказган Агуэрони майдонга тушириб, вазиятни ўнглашга интилди, бироқ «Челси» ўйин якунига қадар натижани сақлаб қолди.\nНатижада, Лондон клуби «Сити»га қарши жорий йилдаги ўзаро сўнгги учинчи ўйинида ҳам рақибидан устунлик қилиб, Чемпионлар лигаси ғолибига айланди. «Челси» 9 йилликдан танаффусдан кейин ЕЧЛ бош совринига эга чиқди.\nЕЧЛ. Финал. 29 май (шанба)\n«Манчестер Сити» - «Челси» 0:1\nПортугалия, «Драгау» стадиони, 16 500 томошабин.\nГол: 0:1 – 42 Ҳавертц.\n«Манчестер Сити» – Эдерсон, Стоунз, Рубен Диаш, Уокер, Зинченко, Фоден, Бернарду Силва (Фернандиньо, 64), Стерлинг (Агуэро, 77), де Брюйне (Габриэл Жезус, 60), Марез, Гундўған.\n«Челси» – Менди, Чилуэлл, Жеймс, Рюдигер, Аспиликуэта, Маунт (Ковачич, 80), Жоржиньо, Ҳавертц, Канте, Тиаго Силва (Кристенсен, 39), Вернер (Пулишич, 66).\nОгоҳлантиришлар: Гундўған (34), Рюдигер (57), Габриэл Жезус (88).\n«Барселона» «Манчестер Сити»нинг яна бир футболчисини сафига қўшиб олди\n«Барселона» Агуэронинг трансферини эълон қилди\n«Челси» — Европанинг энг яхши жамоаси. Гвардиола эса яна ўзи барчасини барбод қилди\n«Манчестер Сити» «Челси»га қарши. Инглизча финал анонси


АҚШнинг халқаро диний эркинлик бўйича комиссияси Ўзбекистонни «махсус кузатув остидаги давлатлар» рўйхатига қайта киритишни тавсия этди. АҚШ Давлат департаменти 2020 йил декабрда Ўзбекистонни бу рўйхатдан чиқарган эди.\nХалқаро диний эркинлик масалалари бўйича АҚШ комиссияси (USCIRF) дунё миқёсидаги диний эркинлик таҳлилига доир навбатдаги йиллик ҳисоботини эълон қилди.\nҲисоботда комиссия АҚШ ҳукуматига Ўзбекистонни диний эркинлик бўйича «махсус кузатув остидаги» давлатлар рўйхатига қўшишни тавсия қилган.\nДавлат департаменти 2020 йил декабрда Ўзбекистонни бу рўйхатдан чиқарган эди. 2018 йил декабрда эса Ўзбекистон диний эркинлик бўйича вазият «алоҳида хавотирга молик» мамлакатлар рўйхатидан чиққанди.\nДиний эркинлик «алоҳида хавотирга молик» деб ҳисоблаш тавсия этилаётган давлатлар қизил, «махсус кузатув остида» бўлиши лозимлиги қайд этилаётган давлатлар сариқ рангда.\nАсосий эътироз – қонунчиликка\nUSCIRF'нинг янги ҳисоботида қайд этилишича, 2020 йилда Ўзбекистондаги диний эркинлик бўйича вазият ижобий томонга ўзгаришда давом этган.\n«Йил давомида ҳукумат камида 8 та исломий бўлмаган диний ташкилотни рўйхатга олди, болаларнинг масжидга боришига қўйилган норасмий тақиқ амалда олиб ташланди, Тошкентдаги синагог бузилишдан сақлаб қолинди, айрим диний маҳбуслар озод этилди», – дейилади АҚШ комиссияси хулосасида.\nБироқ, «Виждон эркинлиги ва диний ташкилотлар тўғрисида»ги қонуннинг янги таҳрирдаги лойиҳаси, USCIRF ҳисоботига кўра, халқаро стандартларга мос келмайди. Жумладан, Европада хавфсизлик ва ҳамкорлик ташкилоти ҳамда Европа Кенгашининг Венеция комиссияси қонун лойиҳаси билан танишиб чиқиб, унга танқидий хулоса берган.\nUSCIRF – у қандай орган?\nЖаҳонда демократия ва инсон ҳуқуқлари таъминланишини мониторинг қилиш функциясини зиммасига олган АҚШ 1998 йилда халқаро виждон эркинлиги ҳақида қонун қабул қилган. Қонун билан Халқаро диний эркинликлар бўйича АҚШ Комиссияси (USCIRF) ташкил этилиб, унга жаҳон мамлакатларида эътиқод ҳуқуқига риоя этилишини мониторинг қилиб бориш вазифаси юклатилган.\nUSCIRF мониторинг натижаларини ҳар йили баҳор ойларида ҳисобот тарзида эълон қилиб боради. АҚШ Давлат департаменти эса юқоридаги икки рўйхатни йил сўнгида янгилайди.\nДепартамент Комиссия тавсияларини инобатга олмаслиги ҳам мумкин. Хусусан, 2018-2019 йилларда USCIRF Ўзбекистонни «алоҳида хавотирга молик давлатлар» рўйхатига киритишни тавсия қилган бўлса-да, ташқи сиёсат идораси республикани «махсус кузатув рўйхати»га қўшиш билан чекланган эди.


Россия коронавирус юқтириб олганлар сони бўйича дунёда иккинчи ўринга чиқиб олди\n29 октябр 2020, Тошкент вақти: 19:22\nРоссия Федерацияси коронавирус инфекциясига чалинганлар сони бўйича Британия ва Испанияни қувиб ўтиб, дунёда АҚШдан кейин иккинчи ўринга чиқиб олди. Сўнгги кеча-кундузда бу мамлакатда 10 минг 899 киши инфекцияни юқтириб олган.\nCOVID-19 га қарши кураш бўйича тезкор штаб маълумотларига кўра, хасталик тарқала бошлаганидан бери Россияда коронавирус инфекциясига чалинганлар сони 232 минг 243 кишига етган.\nСўнгги кеча-кундузда бу ўлкада COVID-19 важидан 107 киши ҳаётдан кўз юмган, эпидемия бошланганидан бери эса қурбонлар сони 2116 нафарга етган.\nАйни пайтда, расмий маълумотларга мувофиқ, шу кунгача коронавирусга чалинган беморлардан 43 минг 512 нафари соғайиб кетган.


05 март 2021, Тошкент вақти: 19:35\nМарказий Осиё мамлакатлари ичида одам иммунтанқислиги вируси энг кўп Ўзбекистонда тарқалмоқда. Бу ҳақда БМТ ОИТВ/ОИТС бўйича дастурининг (UNAIDS) Шарқий Европа ва Марказий Осиё мамлакатлари учун минтақавий дастак гуруҳи директори Виней Патрик Салдана 22 июнь куни Қозоғистон пойхахтида ўтказилган брифингда маълум қилди.\n- Биз Марказий Осиё мамлакатларида касалликнинг тарқалиши бўйича мутлақо бир-биридан фарқли кўламни кузатаяпмиз, - деди Виней Салдана.\nУ Ўзбекистонда одам иммунтанқислиги вируси энг кўп тарқалишини бу ўлкада минтақанинг бошқа мамлакатларига қараганда кўпроқ аҳоли истиқомат қилиши билан изоҳлади.\nUNAIDS вакили Туркманистон минтақа давлатлари орасида БМТга одам иммунтанқислиги вирусига чалинган одамлар бўйича маълумот бермаган ягона давлат бўлганини қўшимча қилди.


12:32 06.07.2020 (Янгиланган 12:59 06.07.2020)\nТОШКЕНТ, 6 июл - Sputnik. Италиялик машҳур бастакор Эннио Морриконе 92 ёшида вафот этди, деб хабар қилмоқда РИА Новости Rainews24 телеканалига асосан.\nХабарда айтилишига кўра, Мориконне Римдаги шифохоналардан бирида душанбага ўтар кечаси вафот этган. Бир неча кун олдин йиқилиш оқибатида унинг тос суяги синган экан.\nЭннио Морриконе 1928 йил 10 ноябрда Римда туғилган. 1961 йилдан 2016 йилга қадар Морриконе яратган мусиқадан 145 дан ортиқ фильмларда фойдаланилган. Улар орасида “Профссионал”, “Кунларнинг бирида Америкада”, “Лолита”, “Опера шарпаси”, “Нотаниш аёл”, “Озод Жанго”, “Жирканч саккизлик” каби кўплаб машҳур фильмлар бор.\nМорриконе Киноматографдаги улкан ютуқлари ва энг яхши фильм мусиқаси номинацияларида икки карра "Оскар" мукофотига, "Олтин бургут", ва 3 карра "Олтин глобус" мукофотига сазовор бўлган. Совет Иттифоқида унинг номи илк бор Италия мафияси ҳақидаги "Спрут" сериали орқали кенг оммага танилган эди.


Сўнгги беш йил ичида Россия фуқаролигини олган ўзбекистонликлар сони деярли икки баробарга ортди\n2012 йилдан 2017 йилга қадар Россия фуқаролигини олган хорижликлар сони деярли уч баробарга (95 737 тадан 257 822 тагача) ортди, деб xabar berdi Sputnik.\n2017 йилда Россия паспорти 85 119 нафар украиналикка тақдим этилган. 2012 йилдаги кўрсаткичлар билан солиштирганда, бу етти баробарга кўп демакдир.\nЎтган йил натижаларига кўра, иккинчи ўринни қозоғистонликлар эгаллади (уларнинг сони 40 718 кишига тенг). Беш йил давомида уларнинг сони уч баробарга ортган (2012 йилда 14 585 нафар қозоғистонликка Россия фуқаролиги берилган).\nРоссия фуқаролиги энг кўп тақдим этилган хориж мамлакатлари рўйхатидан Арманистон (2017 йилда—25 144 киши, 2012 йилда—13 176 киши) ва Ўзбекистон (2017 йилда—23 334 киши, 2012 йилда—13 409 киши) ҳам ўрин олган.\nЧет элликлар учун Россия фуқаролигини олишнинг умумий ёки соддалаштирилган тартиби мавжуд. Бунда биринчи ҳолатда уч йилга вақтинчалик яшаш учун рухсатномани тақдим этиш кўзда тутилган. Шундан сўнг фуқаро беш йил муддатга бериладиган яшаш ҳуқуқи учун рухсатномани сўраши мумкин, уни олганидан кейингина Россия паспортига ариза бериш ҳуқуқига эга бўлади.


Ўзбекистон Ҳаво Йўллари - BBC News O'zbek\nИмон Каримова Би-би-сига онаси Ўзбекистон ҳукумати билан келишилган шартларни бузмагани даъво қилди. У Гулнора Каримованинг ҳозир қаерда сақланаётганидан хабари йўқлиги, онасининг саломатлигидан хавотирда эканлигини билдирди.\nЎзбекистон: Омбудсман кўчада қолди\nЎзбекистон Олий Мажлисининг инсон ҳуқуқлари бўйича вакили (омбудсман) Tashkent City қурилиши муносабати билан биносиз қолиб кетганидан шикоят қилган. Улуғбек Муҳаммадиевнинг Сенатга айтишича, бино йўқлиги боис, бир йилдан буён ходимларни ишга ололмаяпти.\nЎзбекистон: Пойтахтни Тошкентдан кўчириш керакми?\nЎзбекистон Миллий Ахборот агентлиги - ЎзАда эълон қилинган пойтахтни Тошкентдан кўчириш таклифи ижтимоий медиада қизғин баҳсу мунозараларга сабаб бўлган. Айримлар унинг фикрини ёқлашса, бошқалар Ўзбекистоннинг бундан каттароқ муаммоси йўқми, дея эътироз билдиришган.\nКейинги пайтда ҳукумат қарорларида қизиқ бир тенденция кузатилмоқда. Ўзбекистоннинг фалон-фалон соҳалардаги халқаро рейтингини кўтариш, PR қилиш учун дастурлар ишлаб чиқишга топшириқлар берилмоқда. Ўзбекистоннинг ахборот эркинлиги бўйича рейтингини ошириш борасида ҳам мақсад қўйилган. деб ёзади Тошкентдан мустақил журналист.


Хотира: Кўнгил ҳаловати, соф виждонга эгаман, шу менинг БАХТИМ! — Ғайбулла Ҳожиев (Фото) - Darakchi\nХотира: Кўнгил ҳаловати, соф виждонга эгаман, шу менинг БАХТИМ! — Ғайбулла Ҳожиев (Фото)\nМАДАНИЯТ 09.03.2020, 17:24\n26 февраль тонги... Ижтимоий тармоқларда умрини санъатга бағишлаган, танлаган соҳасининг бир қатор йўналишлари ривожига муносиб ҳисса қўшган, чин маънодаги ИЖОДКОР, Ўзбекистонда хизмат кўрсатган артист Ғайбулла ҲОЖИЕВнинг оламдан ўтгани ҳақида хабарлар тарқалди. Хабар таъсирида актёрнинг қўл телефонига қўнғироқ қилишга юрак бетламади ва уй рақамига қилинган қўнғироққа эса аёлининг йиғи аралаш “Ғайбулла ака бугун тонгда омонатини топширди”, дегани хаёлларни тумандек тарқатиб юборди...\nБарча билан бирдек ширинсухан бўлган Ғайбулла Ҳожиев 1956 йилнинг 22 майида Бухорода боғбон оиласида туғилган. Оилада икки ўғил, уч қизнинг тўртинчиси бўлган бўлажак актёрга Баҳовуддин Нақшбанд таълимотини ўрганган бобосининг маданий, маънавий тарбиясини олиш насиб этган. Ҳарф танигани учун, гарчи маъносини тушунмаса-да, бобосига улуғ алломаларнинг китобларини ўқиб беришни канда қилмаган экан. Ғайбулла Ҳожиев отасидан оғир меҳнат, бувисидан озодаликни ўрганган. “Гарчи арзон либос кийсак-да, ҳамма ҳавас қиларли даражада озода юрардик”, деганди суҳбатларимиздан бирида. У вақтларда қуруқ маош билан оила боқиб бўлмагани боис онаси 1965 йилдан тандирда нон ёпар, Ғайбулла Ҳожиев эса акаси билан бирга милициядан қочиб, минг азобда нонларни сотиб келишини ҳам худди кечагидек сўзлаб берарди. “Йўлда қанча нонларимиз лойга беланарди. Аравамиз билан маҳалладагиларнинг қурилиш молларини ҳам таширдим. Эвазига нон ё гўшт каби масаллиқлар беришарди. Бегона эмас, яқинларимиз “араваси билан тирикчилик қиляпти”, деб “катталар”га шикоят ҳам қилишган...” дея ўкинчларини ҳам хотирларди.\nВаҳоланки, тенгдошларининг шими, портфелини кўриб ҳаваси келадиган актёр бувиси тикиб берган шалвар, урфдан қолган портфелда мактабга борар ва ҳатто оёқ кийим олишга имконияти йўқлигидан ёзда ялангоёқ юрар, чандиқлари ҳанузгача ўша хотираларни эслатиб туришини бот-бот сўзлаб берарди. Нон сотиш, мол-ҳол учун ўт ўриб келиш, молхонани тозалаш, дарс қилиш ва ўйиндан ортиб, ҳафтада уч марта маданият уйининг драма тўгарагига боришга ҳам улгурарди. “Гарчи болалигим жисмонан оғир, очарчиликда ўтган бўлса-да, руҳиятимиз баланд, кўзимиз тўқ эди”, дерди актёр.\n— Бувим ишлайдиган цехда кўзи ожизлар саҳналаштирган “Парвона”ни кўриб, лол бўлганман. 1969 йили Лабиҳовуздаги кинотеатрда “Ўткан кунлар” фильмини ҳайрат билан кўрганман. Ким ўйлабди дейсиз, орадан йиллар ўтиб, Ғайбулла Ҳожиев режиссёр Мелис Абзалов суратга олган “Ўткан кунлар”да актёр Ўлмас Алихўжаевга овоз беради, деб. “Клеопатра”ни ҳам ўшанда кўрганман. 35 йилдан сўнг Юлий Цезарга овоз бердим. Болалигимда бутилка йиғиб, топшириб пулига кинотеатрга югурардим, дея ҳаётидаги бахтли тасодифдан миннатдор бўларди.\nҒайбулла Ҳожиев отасига актёр бўлиш орзусини айтганида, “камбағалнинг усти бут, қорни тўқ бўлса бўлди-да. Йиғиб қўйган пулимни бераман, институтга киролсангиз толеингиз. Йўқса, ихтиёрингиз менда, ошпаз бўласиз”, дея танлаш имкониятини берган. Бу орада Бухорога ҳозирги Ўзбек Миллий академик драма театридан актёрлар бориб қолади. Драма тўгарагидаги устозининг шогирди актёр Теша Мўминовга учраган Ғайбулла Ҳожиевни ҳозирги Ўзбекистон Давлат санъат ва маданият институтига олиб борган. Имтиҳонлардан аъло даражада ўтиб, ўзи орзу қилганидек бахтли талаба бўлиш насиб этган. Ҳаёт актёрга ўзи сингари хокисорлик қилмади, ижарага уй тополмаган вақтлари вокзал, аэропортда тунарди. Эрталаб назоратчилар уйғотар ва тўғри ўқишга кетарди.\nОЛИМ ХЎЖАЕВНИНГ НАЗАРИГА ТУШГАН\nҒайбулла Ҳожиевга 2-босқичдан ҳозирги Ўзбек Миллий академик драма театрининг оммавий саҳналарида қатнаша бошлаш насиб этган. Ўша вақтдаги театр директори Олим Хўжаевнинг назарига тушган, боиси “Ғайбуллани кўрсам ёшлигим ёдимга тушади. Умрим вафо қилса, ишга олиб, икки йил тарбиялаб, Гамлетни ўйнатмоқчиман”, деган экан. Бироқ, бу борада ҳам ҳаёт актёрга шафқатсизлик қилади. Институтни тамомлашига4 ой қолганида, Олим Хўжаев оламдан ўтади...\nБу орада актёр Бахтиёр Ихтиёров аввалги “Ёш гвардия” театрига бош режиссёр бўлади. Институтдаги ишини кўриб, “Мусиқали дирижёр” спектаклидаги бош қаҳрамон ролига таклиф қилади. Шундан сўнг ёш актёр “Ёш гвардия” театрига ишга олинган. Устоз Олим Хўжаевнинг ниятига фаришталар омин, деган экан, орадан 11 йил ўтиб, Ўзбек Миллий академик драма театрига режиссёр Латиф Файзиевнинг таклифи билан ишга ўтган. “Ёш гвардия” театридаги ҳар бир ижодкордан миннатдорман. Боиси улар мени Ўзбек Миллий академик драма театрида ишлашга лойиқ кадр қилиб тарбиялашган”, деганди актёр.\n“Тинимсиз ақлий меҳнат билан банд бўлганим боис 2003 йили инсультга чалиндим. Яқинларим мени Бухорога олиб кетишди. Кўзимни очолмасам ҳам, гапиролмасам ҳам, шифокорларнинг барча гапини эшитардим. Бундан бехабар шифокорлар “тез орада жон беради”, дейишганди... Касалликдан кейин фақат ўнг тараф овоз пардам ишлайди, чап тарафи ишламайди. Шукр, бари ортда қолди, оёққа турдим, театрга ишга қайтдим. Соғлигимдан келиб чиқиб, 2005 йилгача театрда ишладим”, дея ҳаёт ва ижодга қайтганидан шод эди.\nСОҲАСИНИНГ ҲАҚИҚИЙ ЖОНКУЯРИ\nАктёр доим “ролларим”, дея таъкидларди, боиси ёшларнинг оғзини тўлдириб, “образ яратдим”, дея образ нималигини билмай гапиришларидан ранжирди.\nУстозларидан ўрганган хокисорлик билан “Соҳамизнинг пири бўлган устозларимиз образ яратган. Биз роль ўйнаяпмиз, сенга берилган роль ҳали образ эмас. Буюк санъаткор бўлганингдагина образ яратасан”, дея куюнчаклик қиларди. Ваҳоланки, камтарликни одат қилган актёр Аҳмад Яссавий, Аҳмад ал-Фарғоний, Абдурауф Фитрат, Имом Бухорий, Ҳофиз Шерозий, Улуғбек, Чингизхон, Файзулло Хўжаев, Амир Насрулло, Йилдирим Боязид каби тарихий қаҳрамонлар ва Шекспирнинг асарларида ҳам бош ролларни ижро этган.\nШунингдек, халқ орасида “дубляж қироли”, деган юксак эътирофга ҳам сазовор бўлиб улгурган. Актёр сира меҳнатдан қочмайдиган, соҳасининг ҳақиқий жонкуяри эканини қуйидаги хотирадан ҳам англаш қийин эмас:\n— Кунларнинг бирида театр директори Ёқуб Аҳмедов “Ғайбулла, маошингни ҳалоллаб ол! Эртадан кечгача телевизорда овозингни эшитаман, дубляжга қайси вақт борасан?” деди. “Сиз буюк санъаткорсиз, олдингизда зарраман. Демакки, сизни ранжитишга ҳаққим йўқ. Бир ойда 16 та спектакль қўйилади, 13 тасида бандман, 6 тасида дублёрим йўқ. Дубляжда эса ҳамма ухлаётган вақт: 23.00 дан 5.30 гача ишлайман. Бир ярим соат ухлаб, яна театрга ишга келаман” дея муносабатимни билдирганман.\nДубляж устаси 1994 йилдан бошлаб, 10 йил давомида дубляжда “Кусто командасининг сув ости саргузаштлари”, “Рамаяна” сериали, “Соҳибжамол ва махлуқ”, “Қирол шер”, “Қундуз амакининг эртаклари” каби мингдан ошиқ фильм, мультфильмларга овоз бериб, самарали ижод қилган.\nАктёр билан бўлган сўнгги суҳбатимизда “Театр, радио, телевидение, дубляждан топган маблағим рўзғорга аранг етар, гоҳида йўл чиптасига пул қолмасди. Шу боис тўйларга чиқишга мажбур бўлганман. Ишонсангиз, актёр бўла туриб, тузукроқ костюм сотиб олишга имконим бўлмасди. 1996 йилдан орзуларимиз секин-аста ушала бошлаган. Кўнгил ҳаловати, соф виждонга эгаман ва ҳануз режиссёрлар учун керакли актёрман, мана шу менинг БАХТИМ!” деганди. Ғайбулла Ҳожиев нафақат режиссёрларнинг, балки халқнинг ҳам ардоғида эди. Тўғри, ҳеч ким беназир эмас, бироқ бетакрорлар борлигини ҳам инкор этиб бўлмайди. Ғайбулла Ҳожиев ана шундай ижодкорлардан бири эди.\nШундай оғир дамларда, актёрнинг оила-аъзолари, яқинлари ва мухлисларига чуқур\nҳамдардлигимизни изҳор қиламиз...\nСадоқат АЛЛАБЕРГАНОВА тайёрлади\nЎзбекистонга Қозоғистондан салқин ҳаво кириб келмоқда: дам олиш кунлари ҳарорат қаерда неча даражагача пасайиб кетиши маълум қилинди\nАйни пайтда Ўзбекистоннинг 4 та вилоятида коронавирусга чалинганлар аниқланди\nТошкентнинг "Арча кўчаси"да куппа-кундузи оммавий пичоқбозлик бўлди (видео)\nҚашқадарё вилоятида аҳоли орасидан 4 кишида коронавирус аниқланди\n5 июнь соат 07:00: Ўзбекистонда эпидемиологик вазиятга оид сўнгги янгиликлар